text:
You are here
Amang'ana amimpi
Ampi ino mu embuwi eya Olusuba. Turi no okuganya mbwe Omwami Katonda aaza okuku-aa amaani no owusiza owua okuigerera amang'ana amayia amangi kandi amalootu agaaza okugera no omwoyo gwao guwa no owuolu no ogasoma lwona ooza okuwona ewiruuzia, okuwarra no okutegerezia amng'ana aga Omwami Katonda. Lwona rino ni iwaga ilootu ino eria oesa okusoma eminayo kiomo oguwoola aa Awasuba waema, Endagano Empia eya Olusuba, ekiiruuzia ekia Yesu, enyembo ezia Awasuba, engerera ezigauke-gauke, eminayo emilootu egia Awasuba alala ne ewintu windi wiona ewingi kandi ewilootu.
Aa Awasuba Waaema
Elijah Abiri
Awasuba waema Euganda ni waaza aa wamenyere nyingeeno. Olumbe olwa omwami Junju nilwo olwagera Awakunta ni warumuka okwema Euganda ni waaza aa wari nyingeeno. Ivuang’ano waazra muwuato owua awakwe waawu Awawaare. Wano waawanga Witewe ni awamunyumba yaae ni Kiboye wamwau waae owaita omwami Junju. Olwa waatuuka kwi Ivwang'ano wagowera kumwalo ogwa Ekiteenyi.
Nikwemao watembula omugizi gwawu Emauta ni Kiboye iye yaemao agia okumenya Ewuigasi. Olwa yatuuka Ewuigasi, yagowera Ekisegi. Nikwemao yawona eriosi ni rivunda mukigiri ekia Awiregi aa yatuukra omugaaka owa omukazi waae yafwa. Kiboye yaa-amba owuiko no omuntu oyo nawuno wawurizania ni Kiboye mbwe Kiboye atoole omwala waae awe omukazi waae. Olwa waamala okuwurzania, Kiboye yareetra wamwawu waae Witewe amang'ana kiomo atuukiire omwala owa aagala okukwa kugere amusuwre emiandu. Witewe yoona olwa yawurra amang'ana aga wamwawu ago, yaganya.
Kuwiriango ewia ema Euganda awalonda Awakunta ni Awakinga. Ono yawanga omugaaka Mwembe na awamunyumba yaae. Wano woona waazra muwuato kiomo Witewe na awamunyumba yaae niwalonda olunyafwa lwawu kandi woona waaza wagowera Ekiteenyi. Ekiagera ni Awakinga woona ni warumuka, ni okulawira okwa walawira ekiti kiawu ekia eng'oma aa Witewe olwa waagenda okuwaworra kiema awaawu Junju waazanga okuwaita. Olwa waawurra mbwe awaawu Junju waatuukiire ekiti kiawu ekia eng'oma aa Witewe kandi Awakinga niwo wawanganga ni wakuba eng'oma eyo, wamanya mbwe niwo awalagre Kiboye ni wamwawu waae Witewe mbwe wasomoke. Kutio owuti wuawamba Awakinga waingirizia mbwe woona waaza okwitwa na awaawu Junju. Waatuukra owuato owuire wafuma ni walonda Witewe na awantu waae.
Nikwemao Awawaare woona waafuma okulonda olunyafwa olwa omugoogo waawu Nyambaya muka Witewe. Waaingira mumaato gaawu wavuga nauno waatuuka Kusigulu, nikwo waezera. Ni waema ao katio waaza watuuka Ewusawakwa. Olwa waema ao katio waaza watuuka Eluzinga aa waatembula emigizi giawu na awandi woona waaza wamenya Ivwang'ano.
Olwa wano waaza, waatuukra ewiriango windi wiona ni wimiire okumenya Ivwang'ano.Wino wiawanga ewiriango ewifwana, Awisokolwa, Awasaamo, Awagimbe, Awakiimba na Awiramba. Awisokolwa woona waema Euganda kandi waaza kia awavuwi. Awasaamo iwo waema Esaamia kandi woona waawanga awavuwi awaagenda-genda mumialo ni wavuwa. Emvwa ziawanga okuria okukaate okwa Awasuba. Awagimbe woona waema Euganda kandi waaza watuukra owumenyo wuawu Kwigulwe ne enganda zindi nizikiari okuuza Ivwang'ano. Awakimba na Awiramba woona guukwa waawu Luwaare yaema Euganda. Luwaare yaema Euganda na awiina waae ni waaza okureeta owukeke okufwania emere no omuunyu ogwa ekisari Eukisingri. Olwa waatuuka kunyanza, enda yatanika okuluma-luma Luwaare nauno waaza ma awiina waae wamugowia Emasisi wamukumra omurro okuuza okumuwitira ni wairana. Ano nio Ng'una Omwisokolwa yamutuukra amutoola awa omuzia waae amukwerezia. Okwemra ao, Awisokolwa na awada awa Awiramba na Awakiimba awatakwezana.
Awakune iwo waaema Tanganyiika asi aaetwa mbwe Rienyi Kowuoyo. Guukwa waawu Murianyi ni Kigunga wamwawu waae waawanga awavuwi awamenyere ampi ne enyanza. Owuire wulala Isamba-samba riagombaka nawo, waizukira ni wari kuwuziwa kungulu. Omuyaaga gwawareeta mpola-mpola nauno guuza guwagowia Ekiseegi. Awantu wano waatanika okugenda-genda ni wagaala asi aa waesanga okumenya geeza. Waaza watuuka Mungeri, kugia Iragwe, nauno waatuuka Eukisingiri. Murianyi na awantu waae iye wasigala Eukisingiri. Ni wamwawu waae Kigunga iye yagia emberi atuuka Gembe. Kino nikio ekietwa mbwe Eukigunga.
Ewiriango windi ewia Awasuba ewisigaale, wiagia wimenya muwialo windi ne ewizinga ewigawukaane-gawukaane kiomo Engooze, Kiwua, Kwiremba, Kwiringiti, Kwitakawiri ni Kibuogi na awandi woona watanyika wagia muwialo windi ewifwana Awendo, Emuhulu, Ewuigase, Suuna, Mululambwe ne ewialo windi ewisigaale. Ekiagera ni watanyika otio no olumbe olwa endoolo olwa waitanga ino.
Kutio Awasuba wari awantu awangi ino kandi wa-ambre ekialo ekikaate. Awasuba na awantu awagezi kandi awasiani awamanyikaane ino.
Ekiiruuzia ekia Yesu 1
Wuno mala no owutanikro owua ekiiruuzia ekia Yesu. Kutio oingiziiwue kugere owarre ekiiruuzia ekia Yesu kiona kandi Katonda akusereke ino.(Igulao asi ano no oagala okukiwarra kiona.)
Epiicha eri entulo eno no owutanikro owua Apirima eya Olusuba. Kutio no oagala okugisoma ku owuliire, igulao asi ano kugere oigerere kandi osome amang'ana amangi agari munsi.
Wano na awagaaka na awakungu awa Katonda yaeta kugere watunzie mu emirimo egia okunogerezia Endagano eya Olusuba. Ano wari enze eya ofiisi eya Suba BTL Project alala na awagalusi awa Endagano.
Guno no omunayo ogwa Noowa ogutorre mu Endagano. Omunayo guno guri ne engerera enyingi kiomo awantu waalowa okuwurra amang'ana aga Omwami Katonda. Igulao asi ano no oagala amangi.
Awavuwi ni wagowa ku ensanyaata no owuato wuawu ni waema okuvuwa. Ivuwa ne endala ku emirimo egia Awasuba wangi wakola kugere watukire amasendi. Ne emirimo egiakolwanga okuemera kale, ni gikiakolwa nawuno reero.
Awavuwi waitire emvwa enyingi mu eriimba, kandi katio wazifumia kugere wagie waziguzie.
Copyright © 2019, Emirimo egia omunwa ogwa Awasuba


c: text/html

text:
POLIISI y’e Lwengo ekutte omuvubuka agambibwa ekweyambisa omukutu gwa Watsup ng'aweereza abantu obubaka obukwata ku kubaguza enjaga olumala okujinywa olwo ne batandika okutigomya abantu mu bitundu bya Greater Masaka.
Akwatiddwa ye Richard Ssemaganda 26 omutuuze w’e Lwebikyunkyu mu Ggombolola y’e Lwengo ng’ono akwasizza ne Hajjati Zamu Nanyonjo 38 omutuuze ku kyalo Ddegeya mu Ggombolola y’e Kisekka agambibwa okujibasuubuza.
Obumu ku bubaka obusangiddwa mu ssimu ya Ssemaganda bubadde busoma nti ‘Bbakyali bange muzuukuke mangu temwebaka ye ssaawa ey’okukola kuba Uganda yaleero mwongedde okujizuukusa naddala omwaka guno,era temwekwasa ebyakabi nabireese’.
Mu bubaka buno kigambibwa nti aludde ng’abusindikira abavubuka
ab’enjawulo nga kwe kuli n’abavubuka babiri abaakwatibwa ku by’ekuusa ku ttemu eritadde abantu b'omubitundu bino ku bunkenke.
Ssemaganda olukunyiziddwa ku bubaka buno asoose ku bwe gaana
n’oluvannyuma n'akkiriza nti kituufu ye yabusindise n'abutaputa ekifuula nnenge nti yabadde ategeeza abavubuka nga bwe batekeddwa okukola bave mu kwebaka obwebassi.
Ate ebyakabi bye yabaletedde ategeezezza nti yabadde ategeeza
njaga kuba Hajjati Zaamu amusuubuza ku bbeeyi ensaamusamu era nga ku mulundi guno abadde yamuguzizzaayo enjaga ey'enjawulo.
Hajjat Nanyonjo asoose kukalambira oluvannyuma lwa poliisi
okumulagira aggulewo olujji abalage enjaga gy'aguza abantu n'abatabukira okwonoona ekitiibwa kye era ye tamanyi na bwe faanana yadde empunya yaayo.
Wabula poliisi olumuyisizzaamu empi yatandise okulaajana nga yeevuma nga Allah bwamuvuddemu kuba aludde ng’amusaba obutamwabulira mu kalimu akamubezezzaawo ne famireye.
Nannyonjo agambye nti enjaga aludde ng’agisuubula mu disitulikiti ye Wakiso era ng’abajimusuubuza bagitikka ku bbaasi nga kino yakikola okwewala okugula ku bantu b'okumpi abayinza okumuvaamu ne bamuloopa.
Nannyonjo asabye okumusonyiwa n'alayira nga bwataliddamu kusuubula n’okutunda enjaga kuba abadde akimanyi bulungi nti abajinywa ebawa amaanyi og’okutemaatema abantu,okubba n’okuwamba abakazi.
ASP Donald Muhwezi alabudde abantu abalina enjaga okujookya
ng’abukyali kuba ekikwekweto kikyagendera ddala mu maaso ate n'awera nga bwe bagenda okukwata buli muntu amanyi ku ttemu eribadde libuzizaako abantu emirembe mu bitundu bya Greater Masaka.
Abakwata baguddwaako omusango gw’okutunda ebiragalalagala ku Fayiro SDR 33/11/04/2017.

robotstxt: allowed

filter: keep


text:
Bya Fred Kisekka
Ttiimu y’eggwanga ey’ebikonde ‘The Bombers’ efunye ebugumu ekibiina ky’ensi yonna ekya ‘UN Women’ bwe kigiyiyeemu ensimbi emitwalo 30,000 eza ddoola muza Uganda obukadde 110 ziyambeko mu kwetegekera emizannyo gya Africa egya All Africa Games.
Ensimbi zino zakwasiddwa pulezidenti wa UBF Moses Muhangi ku kitebe ky’ekibiina kya UN Women e Kololo ng'ono yasanyukidde enkata eyabakubiddwa.
Akulira ekibiina kya UN Women mu Uganda Maxime Houinato agambye basazeewo okudduukirira ebikonde kuba gwe gumu ku mizannyo egisinze okuweesa Uganda ekitiibwa era gusaanye obutatiriribwa.
“Emyaka gyona Uganda ebadde eyimiriddewo ku bikonde mu mizannyo, tusazeewo okuguddukirira kuba gulina ebitone bingi ebyetaaga okufibwaako” Maxime bwe yagambye.
Ttiimu y’abazannyi 25 eri mu yakuba amakanda mukkomera e Luzira ng’emizannyo gya Africa gye yetegekera gya kubeera mu kibuga Rabat ekya Morocco wakati wa August 19 ne 31


text:
LOODI Meeya Erias Lukwago alayidde nti tagenda kukkiriza ntegeka za Pulezidenti Museveni okusimbawo mutabani we Maj. Gen. Muhoozi ku ntebe ya Pulezidenti amuddire.
“Pulezidenti Museveni atukankabudde emyaka 30 ate aleete ne mutabani we naye atukankabule emyaka 30 giwere 60 mu famire emu! Ekyo kikafuuwe. Mbalayirira nti oyo tugenda kuttunka kubanga tuli mu myaka gye gimu ate mmanyi tansobola,” Lukwago bwe yagambye.
Yabadde ku kabaga ka Allan Ssewanyana (Makindye West) ke yakoledde abalonzi be okubasiima okumuyiira obululu.
Yakakoledde mu kibangirizi ekiri ku kkooti e Makindye ku Lwokusatu.
Ebigambo ku Maj. Gen. Muhoozi byasaanudde abawagizi ku kabaga ne bamukubira emizira nga bwe bawoggana nti, “omuloodi todda mabega...” Yabadde ne Ssaabawandiisi wa DP, Mathias Nsubuga, Hussein Kyanjo, omubaka Kato Lubwama ne bameeya ba munisipaali okuli eya Kawempe Emmanuel Sserunjogi, Ronald Balimwezo ow’e Nakawa ne Nganda Mulyannyama ow’e Makindye.
Yagambye nti engeri Muhoozi gy’akuzibwamu eraga nti pulezidenti Museveni gw’ayagala amuddire mu bigere.
Yalabudde omubaka Allan Ssewanyana nti ekifo ky’awangudde kikulu naye kirimu okusoomoozebwa kunene.
“Gy’ogenze mu palamenti wali wo bingi aba NRM bye bagenda okukulimba ove ku mulamwa nga baagala otuukirize entegeka zaabwe. Ggwe oyise mu mikono gyange era mmanya nti abalonzi bakuwadde obululu nga bakwagala. Togeza okulimbibwa n’ova ku bantu kye bakulondedde,” Lukwago bwe yagambye.
Yategeezezza nti okwetaba ku kabaga ka Ssewanyana, Katonda ye yakimukoledde kubanga abadde yaggalirwa waka naye yabadde n’omusango mu kkooti e Makindye.
Omusango olwawedde yatudde ku mukolo teyavuddewo wadde baabadde bamugaanye.
Omubaka Allan Ssewanyana yagambye nti tasobola kuva ku bigambo bya Lukwago wadde abalonzi be.”Mwenna mulindirire olunaku palamenti lw’eneetuula n’eyagala okuyisa ekiteeso ekigya ekkomo ku myaka gya pulezidenti,” bwe yagambye.
Abantu kye boogera
l Munnamateeka Yusuf Nsibambi owa FDC yagambye nti Muhoozi okumuleeta avuganye ku bwapulezidenti tekirina mutawaana kubanga naye Munnayuganda kyokka kino kirina okugoberera emitendera emituufu.
l Wabula Haji Abdul Nadduli yawabudde Lukwago nti okuvuganya kwe mu byobufuzi aleme kukwesigamya ku Museveni. “Bw’aba ayagala okuvuganya akole bibye tawalampa balala.”
l Moses Kasibante yagambye nti pulezidenti Museveni tateekeddwa kukozesa nsimbi za ggwanga kuteekateeka muntu wa famire ye.


text:
IGP Martin Okoth Ochola alagidde akulira okunoonyereza ku buzzi bw’emisango mu poliisi Grace Akullo okunoonyerezza ku bantu babulijjo abasoba mu 200 abagambibwa nti bamaze ebbanga nga bafuna amafuta mu poliisi mu bukyamu ne bagifi iriza ssente ezisoba mu buwumbi 100.
Ochola okuyisa ekiragiro kino kyaddiridde ababalirizi b’ebitabo bya gavumenti okufulumya lipoota ng’eraga nti waliwo abantu baabulijjo abasoba mu 200 ababadde bafuna amafuta okuva mu poliisi ekituusizza ebbanja lyayo okulinnya okutuuka mu buwumbi 165 Olukalala olwogerwako ensonda ziraga nti kusingako bannabyabufuzi omuli n’abooludda oluvuganya Gavumenti, bannakibiina kya NRM ekiri mu buyinza, abakubi b’amasimu ku leediyo, bannamawulire omuli n’ababadde beefuula nti bakolokota Gavumenti kyokka ng’ekintu bakifunamu.
Agamu ku mannya g’abantu baabulojjo abanoonyerezebwako ye: Abdallah Kitatta ssentebe wa NRM mu Lubaga, Hajji Abdul Kiyimba meeya wa Kyengera Town Council, Sebina Sekitooleko ng’ono mwogezi wa NRM e Luweero, Sumin Nabagerekka ng’ono ssaabakunzi wa NRM, Muwanga Lutaaya omwogezi wa NRM mu Wakiso, Justine Bukyana omumyuka wa Ssentebe wa Kitatta, Kamagu, Kivumbi, Segirinya, Meddie Nsereko n’abalala era balina ebyobugagga bingi bye bafunye mu mafuta ga Poliisi.


text:
Kiddiridde obutakkaanya obwabaddewo mu Lubiri obwavuddeko Kitobobo okumenyaeka omukono.
Mu lukunnaana lwe yatuuzizza mu lubiri luno ku kyalo Itaaba, Kitobobo yategeezezza nti mutabani we ono, Umar Rubambasi tamutumanga kweyita Mugabe wa Ankole wabula yali amutumye okulaba ennoma Bagyendanwa eyali ey’omu lubiri eyatwalibwa mu kifo ekikuumirwamu ebyobuwangwa n’ebyafaayo e Kampala n’okulaba nga Ankole eddizibwa ekitiibwa kyayo ekkirizibwe okuzzaawo obufuzi bw’esikirano, kyokka bwe yatuuka eyo ate ne yeeyita omugabe wa Ankole, ekikyamu.
Kitobobo ategeezezza nti ku lwa December 31 nga balindiridde okwaniriza omwaka, Rubambasi yazze avuga mmotoka kyokka omu ku baganda be bwe yagenze okuggyawo emisanvu ku wankaaki amuggulire n’ayagala okumutomera.
Agattako nti baalabira awo nga mu mmotoka mufubutukamu abantu olutalo ne lukwajja we baamukubira omukono ne gumenyeka.
Alagidde Rubambasi okujja abeetondere n’okumenyawo eky’okweyita Omugabe wa Ankole.
Rubambasi tafunise kubaako ky’annyonnyola.


text:
Bya Ali Wasswa
SIPIIKA wa Palamenti, Muky. Rebecca Kadaga agambye nti agenda kukola ekisoboka okulaba ng’abakiise ku nkiiko za Disitulikiti bayambibwa basobole okukiikirira abantu obulungi.
“Tugenda kutondawo ekibiina ekigatta abakiise bano ekijja okubayamba okubalwanirira n’okubasobozesa okutambuza emirimu gyabwe,” Kadaga bwe yagambye.
Yabyogeredde mu kibangirizi ky’oku kitebe kya Disitulikiti y’e Ntungamo mu kusaba n’okwebaza okwategekeddwa omubaka akiikirira Disitulikiti eno, Muky. Naume Kabasharita nga yeebaza Katonda okumutuusa ku kifo kino.
Omulabirizi w’e Ntungamo, Nathan Ahimbisibwe ye yakulembeddemu okusaba ku mukolo guno. Muky. Kadaga ng’ayogera ku kya Palamenti, yagambye nti musanyufu okulaba ng’ababaka bakola bumu nga tebeekutuddeemu ku nsonga zonna.
Yasiimye abantu b’e Ntungamo okulonda Muky. Kabasharira wadde abadde amaze emyaka 10 nga tali mu Palamenti.
Omubaka Kabasharira yategeezezza nti abadde alina okusiima kuba ayise mu buzibu okutuuka ku kifo kino oluvannyuma lw’abamu okumulimirira n’okugulirira bamulemese.
Omukolo gwetabiddwako abakiise abaasobye mu 50 omwabadde n’abebibiina ekya FDC ne DP. Abakiise bano nga bayita mu mubaka Gerald Karuhanga basabye Kadaga okubeera omugumu awamu n’obutagezaako kuyuuzibwa muyaga


text:
Mubikirwa agamba nti kino akikoleredde era egenda kwongera okulaga nti y'asinga mu muzannyo guno ng'amegga buli anamwesimbako mu buli mpaka za kuno n'oluvannyuma agende mu z'ensi yonna okuwangulira Uganda emidaali.
Omumerika Dr. Irsat Gunawan omuyima w'omuzannyo gw'emifumbi mu Uganda, agamba nti waakugenda mu maaso n'okuwagira omuzannyo guno era ayagala okuyamba ku Uganda okutandika okutegeka empaka z'ensi yonna.
Mu mpaka zino mwabaddemu n'abawala abaacamude abawagizi bwe baalaze emibiri n'obwaffiiti mu mpaka za 'Fitness and Muscle modeling' nga zino zaawangudde Iren Kasubo eyaziwangula mu mpaka za Mr. Uganda omwaka oguwedde.
Wansi mu kifaananyi, Kasuubo ng'alaga emifumbi


text:
Nkimanyi nti omuntu afaayo okutambula n’omulembe bamulabira ku ngoye z’ayambala. Nze nnyinza okusiiba enjala naye nga nnyambadde ne nnyuma.
Omuwala ng’olina olususu olucamufu, weetaaga engoye eza langi ez’enjawulo naddala ezitayaka nnyo, ojja kulabika bulungi. Nze ntera okwambala ebiteeteeyi ebinkwata eziyitibwa ‘body hugging’ ate nga si mpanvu.
Engoye ez’ekika kino bwe nzambala ziggyayo bulungi ffi ga yange. Zino nzigattako sikaati nazo nga zinkwata omubiri olwo ne ndyoka nnyuma okukamala. Abawala abasinga balina embuto nnene ate ng’oluusi tebabeera na bubina.
Ab’ekika kino bwe bambala omusono guno tebayinza kunyuma kubanga kiba kizibu okwawula mu maaso n’emabega olw’enkula yaabwe.
Engoye nzigula mu maduuka ag’enjawulo agatunda engoye empya nga zitandikira ku 50,000/-.
FFIGA
Okunyuma kw’omuwala yenna omwambazi kiva ku nkula ya ffiga ye. Omuwala ffi ga ye bweba si nnungi ne bw’ayambala akateeteeyi akalungi kizibu okunyuma.
Nze omubiri gwange ngukozesa emirimu mingi ne gutabeera mu kifo kimu.
Nettanira nnyo okuzina mpozzi n’ebyemizannyo ng’okubaka n’okudduka ekinnyamba okutuuyana n’okugoba omugejjo.
OLUSUSU
Kino kye kimu ku bisinga okumpalanya bawala bannange kubanga nange olumu mmanyi okwetunuulira mu ndabirwamu ne neesunako, ebitali bya kwewaana.
Nze ensiri ne bw’ennuma kizibu kya kumanya, ku lususu lwange nsiigako ka lotion ka Coco Pulp Cream era kano ke kannyambako omusana ne bwe gunjokya nsigala neeyagala.
Kano kannyamba okugonza olususu n’okuluweweeza ate nga kakuleka ku bbala lyalwo okuggyako okucamula olususu lwo ne lwongera okwaka.
Abawala abamu bakagattako woyiro waako olwo ne bapeeruuka ne bakusobera. Kano nkagula 30,000/- mu maduuka agatunda ebizigo mu Kikuubo.
ENVIIRI
Obulungi bw’omuwala yenna busookera ku nviiri awo ne bulyoka busaasaana omubiri gwonna.
Ekimu ku bisinga okunneeyagaza kwekuba nti Katonda yampa omutwe ogunyumira buli kika kya nviiri ky’omanyi eky’omulembe wano mu ggwanga.
Obuviiri nga ‘human hair, soft kink n’obulala bunkolera nnyo mu nsonga z’okunnungiya. Zino nzisibira 150,000/- n’okudda waggulu okusinziira ku kika ky’enviiri ze njagala era nga zino nzisibira Makindye ewa Ibra.
ENGATTO
Wano nawo mu njogera ennyangu ndabika nawamba wo kubanga siri wakusabirwa bwe kituuka ku ngatto.
Buli lw’oyambala olugoye olw’ebbeeyi n’oyambalirako ekigattogatto awo obeera oyiye obubonero. Njagala nnyo engatto z’akakondo akawanvu kubanga zino zimpa entambula, zimpa siyizi, zimpa kiraasi ate nga zigendera ku buli lugoye lwe nnyambala.
Engatto zino nzigula okuva ku 70,000/- n’okudda waggulu. Zino nzigula ku kizimbe kya Skylight.
EBYOKWEWUNDA
Wano abawala abasinga we basingira okusuula obubonero ate nze ne mbubakukumbako kumpi kububamalako. Omuwala ng’obulungi bwo tebukwoleka ku mikolo gyokka teweetaaga kwemetta ‘make up’ wenna n’otuuka okufaanana ekisenge kye basiize langi.
Nze ebyo sibikola. Ku mimwa nsiigako lipusitiiki omusaamusaamu olwo ku bisige ne nsiigako ekkalaamu nga biwedde.
Ku mukono kasita nsibako essaawa ebeera emmala, obukomo sitera kubujjumbira kubanga ate buyinza okuyitirira.
ENJALA
Zino nazo nziwa nnyo obudde kubanga bw’otozirabirira zikuswaza n’otuuka okufaanana ng’omulimi.
Zino tezimpa obuzibu okuyonja era kasita nzisiigako ka ‘henna’ nga kiwedde. Ekinjagaza ‘henna’ lwakuba alabisa bulungi enjala n’engalo ate nga muwangaazi.
Osobola okumusiiga ku njala n’amalako omwezi n’okusoba ate ng’akyalabika bulungi, ekitali ku cutekisi, kubanga obeera olina okumukyusa kyenkana buli wiiki. Ekirala, ‘henna’ tagubya njala ate nga si wa bbeeyi nnene.
Nze bwe musiiga nsasula 20,000/- ate ng’amalako omwezi mulamba n’okusoba.
ENSAWO
Siri mwetissi wa migugu naye ate waliwo engoye ezimu nga tezeetaaga kutambulirawo nga tolina nsawo.
Ekisooka ensawo eweesa ekitiibwa era omuwala agikutte bw’agenda ku mikolo waliwo ekifo ekyenjawulo we bamuteeka kubanga babeera bamutunuulira nga muntu wa buvunaanyizibwa.
Ensawo nkwata ekika kya Gucci bags kubanga zino mpangaazi ate nga nnyangu za kukwata.
Zino nzigula ku kizimbe kya Ham grounds mu Kampala era nga nzigula okutandikira ku 50,000/- n’okwambuka waggulu, okusinziira ku sayizi gyemba nguze.


text:
Mufti wa Yuganda Sheikh Shaban Ramathan Mubajje asabye abayisiraamu naddala abavubuka ensangi zino obutalalambazibwa nga baleka enkola esomesebwa Quran olwo nebatandika okugunja enjigiriza mu buyisiraamu endala ekiviiriddeko abamu okukola ebikolwa ebitali birungi kyokka enga ebikolwa bino abamu babikola nga beerimbise mu mizikiti.
Mubajje asinzidde ku dduwa y’omugenzi Hajjati Mastulah Nabukaba e Bwebajja n’asaba abayisiraamu bonna okutambulira obulingi ku miramwa ebya Quran beewale okutuukibwako nga ebyo ebyabadde ku muzikiti ogwa Usafi mu Kisenyi mu Kampala.
Kigambibwa nti Omuzikiti guno Police yagulumba newabaawo okuwanyisiganya ebyasi ebyaviiramu n’abantu babiri okulugulamu obulamu nga kigambibwa nti waaliyo ebyasangibwa bikolebwa mu kifo kino ate nga bikontana n’amateeka. nga mu byebaabasanze nabyo mwabaddemu ebijambiya, zi najjolo n’ebirala eby’obulabe.


text:
Essomero lya Moi Girls High School e Nairobi ligaddwa week nnamba oluvannyuma lw’omuyizi okusobezebwako mu bisulo. Abazadde bakedde nnyo okukima abaana baabwe era nga n’abasirikale ba Poliisi bateekeddwa kusomero lino.
Abayizi bagamba nti bakubye enduulu, wabula tebayambiddwa Mukulu wasomero wadde ba ‘Matrons’ okutuusa ku makya omuwala eyasobezeddwako bweyasangiddwa mu lukuubo lw’ekisulo nga ataawa.
Abayizi bagamba nti munaabwe ow’emyaka 15 nga asoma mu ‘form 2’ yeyasobezeddwako mu kisulo kya Elgon ku ssaawa nga munaana ogw’ekiro ate abayizi abalala babiri nabo balumbiddwa abantu abatanategerekeka.
Era abayizi bagamba nti bakonkonye oluggi lwa ‘Matron’ nagaana okugulawo wabula nagulawo ku ssaawa kumi neemu ng’omusajja amaze okudduka.


text:
Ssematimba ( wakati) ataddeko enkoofiira ng’annyonnyola bakulembeze banne aba KOTSA ebyamutuuseeko.
BAMBEGA ba ISO baamaze olunaku lulamba nga bakunya ssentebe wa baddereeva ba takisi mu kibiina kya KOTSA, Hajji Yasin Ssematimba oluvannyuma ne bamuyimbula kyokka ebyamutuseeko abinyumya nga lutabaalo.
Yagambye nti baamusibye ku njegere n’empingu ku mikono ne bamukunguzza mu ttumbi okumutwala mu kifo ekyekusifu kye yabadde tasobola kutegeera. Oluvannyuma obudde nga bukedde baamuggyeeyo mu kifo ekyo ne bamutwala n’asisinkana akulira ekitongole kya ISO, Kaka Bagyenda.
Bye yayogedde ne Bagyenda bingi yagaanyi okubyogera kyokka okumuyimbula yamaze kumwetondera ne yeeyama okwongera okukolagana obulungi n’ebitongole byokwerinda okukuuma omulimu gwa takisi nga baddereeva bagweyagaliramu.
EMISANGO Yagambye nti baamulumirizza okwenyigira mu kukuba n’okutema ssentebe wa siteegi y’e Bweyogerere, Eddie Ssebandeke, kye yeeganyi nti tasobola kukikola kubanga oyo mukwano gwe era bwe yakubwa ye yamuyamba okumutwala mu ddwaaliro era yabadde naye ku ofiisi.
Yagambye nti baamubuuzizza ku bubinja bw’abavubuka abamenyi b’amateeka obupangisibwa okutulugunya baddereeva kyokka ne yeegaana nti ye ssentebe atasobola kwenyigira mu kutulugunya dereeva yenna.
Ku kwetondera Kaka yagambye nti yakikoze ku lwa banne abayinza okuba nga beenyigira mu bikolwa ebimenya amateeka naye teyakikoze ku lulwe kubanga tewali musango gwonna gwe yagguddwaako era teyakoze wadde siteetimenti nga bamuyimbula. Yagambye nti teyeeyimiriddwa wadde ng’avaayo wabula balina ebintu bye baamugambye okutegeeza banne naddala ababadde beenyigira mu bikolwa ebimenya amateeka babikomye era tagenda kuttira mukulembeze yenna ku liiso.
OLUKIIKO Eggulo Ssematimba yakedde mu ofiisi n’atuuza olukiiko lwa bakulembeze banne n’abanyumiza byonna ebyamutuuseeko n’engeri gye yayimbuddwa. Yabagambye nti yeewuunyizza engeri bambega gye bamulinnya akagere ne bamutambulirako okuva mu Kampala okutuuka mu maka ge agasangibwa e Namagoma mu ggombolola y’e Nsangi.
Yabagambye nti abaserikale baali mukaaga ng’abamu batambulira ku pikipiki ate abalala mu mmotoka ya Mark II era baamubala ng’akkalidde bulungi awaka akutte omusaalo agenda kusaala ne bamukwata.
Baasooka kwebulungulula nnyumba ye ne bamugamba nti akulira ISO amwetaaga kyokka bye yali ayita ebyemirembe ate yagenda okulaba nga bamukaliga ku mpingu n’enjegere nga bamutwala mu kifo ky’atasobola kujjukira.
OBUNKENKE Yagambye nti wadde yayimbuddwa naye atambulira ku bunkenke olwabamenyi b’amateeka abangi abeerimbise mu mulimu gwa takisi ng’ebigendererwa byabwe tebaagala gutereere.
Yagambye nti ky’asinga okweraliikirira ekiseera kino be bagagga abaagula poloti okwetooloola ppaaka ya takisi enkadde abaagala okutandika okuzimba kyokka nga bo ng’aba KOTSA tebakkiriziganya nabo. “Abalabe baffe nnamba emu mu takisi era kwe nsonze kati, bagagga abaagula poloti. Baagala okuzimba kyokka ffe tetusobola kubakkiriza era ensonga twazitegeeza pulezidenti emivuyo gyonna egyakolebwa mu kugula poloti ezo,” Ssematimba bwe yagambye.
Yategeezezza nti bannaabwe aba UTRADA nabo tebaagala mulimu gwabwe kutereera kyokka abo tabatya kubanga bo baagala kutabula nzirukanya ya takisi ate ye agenderera kutereeza mulimu era ye alaba nti y’ali ku kituufu wadde Mustafa Mayambala owa UTRADA tabiraba.
Ku kulonda abakulembeze yategeezezza nti bo ekyo tebakiraba nga kizibu era ekiseera kino tewali bwetaavu bwa kulonda kubanga obukulembeze bwa takisi weebuli. Yagambye nti abantu abakola ku nteekateeka y’okulonda si beebavunaanyizibwa era bo tebasobola ku kwetabamu.
Ssentebe w’ekiwayi kya takisi ekya UTRADA, Mustafa Mayambala yagambye nti munne Yasin Ssematimba by’ayogera abantu babisengejje kubanga alina bingi by’asirikidde ate bambega bayogerako nti tebalina musango gwe baamugguddeko ye abamanyi ng’abakugu era bwe kiba kituufu teyeeyibaala.
Yagambye nti bo bazze bategeeza ebitongole eby’enjawulo embeera embi eri mu takisi nti baddereeva bakubwa, batulugunyizibwa n’okubonyaabonyezebwa naye nga tebayambibwa kyokka basanyukidde Kaka okutandikira ku ssentebe okunoonyereza. Yagambye nti bo tebatidde wadde bambega bagenda ku ludda lwabwe okunoonyereza babaaniriza. Yannyonnyodde nti bo bakyalemedde ku kulonda obukulembeze bwa takisi. “Oba abo batuufu lwaki tebakkiriza kulonda.
Baddereeva be bagamba nti babakulembera bulungi lwaki tebabakkiriza ne babalonda mu kifo ky’okutya okwetaba mu kulonda embeera y’obunkenke n’eggwaawo mu takisi” Mayambala bwe yagambye.
Ssenda wula bak yamulemedde Diriisa Ssendawula aba ISO bakyamulemedde tebannaba kumuyimbula era baalabudde nti bakyagenda mu maaso n’okukwata abalala be baagala okunoonyerezaako
Embeera mu baddereeva ncamufu ng’abamu bagamba nti ISO ky’ekoze kirungi okukola okunoonyereza ate abalala bagamba nti okukwata abakulembeze kiyinza okusannyalaza emirimu gyabwe


text:
Vatican, Lwakutaano
PAAPA Francis alabudde Bakalidinaali n’Abasumba okukomya okusibira mu kituli ekimu ng’eppeesa, bakkirize enkyukakyuka z’aleese mu Eklezia basobole okuziteeka mu nkola. Enkyukakyuka Paapa z’ayogerako kwe kuli eky’okukkiriza abafumbo abaawukanye okuddamu okuwayira.
Omwogezi wa Vatican, Fr. Federico Lombardi yategeezezza nti zino z’ensonga eziri mu lusirika ze balina okuteesaako n’amenyawo oluvuuvuuno olwabaddewo nti bingi ebyayingizibwa mu lusirika omwaka oguwedde ebitaali ku lukalala lw’ebyo bye baalina okuteesaako.
Yabadde yaakafulumya bino, Kalidinaali Paul-Andre Durocher okuva e Canada n’aleeta ekiteeso abasiisita (abakyala) mu Eklezia Katolika nabo bakkirizibwe okukuzibwa, waakiri okufuuka Abadyankoni.
Kalidinaali yasinzidde mu lusirika e Vatican n’ategeeza nti bw’ogeraageranya omuwendo gw’abasiisita okwetooloola ensi gusingira wala ogwa Bafaaza. Yagambye nti Abasiisita bali 700,000 ate Bafaaza bali 415,000.
Bino byonna nga bikyereeza abakulu ebikya, ye Ssaabasumba w’e Accra, Charles Palmer-Buckle yatuuzizza olukuhhaana lw’abaamawulire n’ayoleka obutali bumativu nti eyategese ebiteesebwako mu lusirika luno atunuulidde mawanga ga Bazungu gokka, teyataddemu nsonga za Afrika.
Yagambye nti omulamwa gw’olusirika guli ku maka kyokka basinga kwogera ku nzimba y’amaka g’Abazungu omubeera taata, maama n’abaana tewali kye boogera ku nzimba y’amaka mu Afrika mw’osanga nga mukuhhaaniramu abazadde n’abaana be bazaala wamu n’abooluganda okuva ku njuyi zonna.
Omukugu aludde nga yeekenneenya ensonga z’e Vatican, John Allen yawandiise n’alabula ng’olusirika terunnaba kutandika nti olw’omulundi guno tebalina kulusuubiramu kusiimiikiriza kwokka wabula luyinza okubeeramu ensonga nnyingi eziriko enkalu ne balemwa okuzikkaanyaako ekintu ekirabika nga kitandise okweyoleka.
Omusumba Durocher, pulezidenti w’olukiiko olugatta Abasumba b’e Canada yayogedde ensonga eri Paapa ku mutima bwe yannyonnyola nti ayagala nnyo abantu ab’enjawulo baweebwe emikisa egy’ekyenkanyi ku mirimu gya Klezia naddala ku nsonga z’abakyala naye bitono bye yaakateeka mu nkola.
Abawakanya okussaawo abadyankoni abakazi bagamba nti Yezu Kristu yennyini mu kulonda abatume be yalonda basajja era n’endagaano empya etangira emirimu abakazi gye basaba.
Era ekimu ku bisinga okukalubya ensonga beebo abagamba nti Bafaaza bafumbirwa Klezia ne bakuba ebirayiro okuginywererako, tebawasa bakazi kukuba nabo birayiro kati olwo abakazi bwe bafuuka banaakuba n’ani ebirayiro byabwe!
Paapa asabye bannaddiini okukkiriza enkyukakyuka


text:
Mu nsi yonna, akaboozi y’emu ku mpagi eyimirizaawo amaka era singa omukyala oba omusajja alemwa okukitukiriza, obufumbo buyinza okusajjuka.
Mu mbeera eyo, Omukyala Vivianne Birungi eyafuuka Jalia Birungi oluvannyuma lwa bba ‘omugagga’ Sulaiman Kabangala amanyiddwa nga SK Mbuga okumukuba embaga ali mu ggwanga yeeriira bulamu mu ngeri ezenjawulo.
Omanyi bba SK Mbuga baamukwata mu February w’omwaka oguwedde ogwa 2018 ku bigambibwa nti alina omugagga w’omu Sweden gwe yafera obuwumbi 23 ng’era w’osomera bino ng’ali mu nkomyo e Dubai.
Amawulire getufunye, galaga nti omukyala Vivianne alina omusajja omulala okuyambako SK Mbuga okufukirira vuvuzera n’okulwanyisa nabbubi okuziba omulyango.
Mungeri y’emu mbu Vivianne atandiise okutunda ebintu by’omusajja SK Mbuga omuli emmotooka ezebbeeyi okuva mu maka g’e Buziga Konge, okutunda ennyumba z’obupangisa Muyenga n’ebitundu ebirala.
Kigambibwa omukyala n’omusajja we omulala, balemeddeko okutunda eddwaaliro erizimbibwa e Kansanga kyokka tekimanyiddwa oba Vivianne yafunye olukusa okuva eri SK Mbuga.
Embeera eyo, eyinza okuvirako SK Mbuga okuzirika singa anakitegeera nti omukyala ali ku bintu bye atunda.


text:
Abayizi ku ssomero lya Wairagala Primary School erisangibwa mu Budaka District embeera mwe basomera yenyamiza olw’obutaba nabibiina. Bano basanga obuzibu naddala mubiseera by’enkuba, mumusana wamu ne mumpewo ennyingi. Wadde nga basanga okusoomozebwa balina abayizi ab’ekibiina eky’omusanvu nga bano bagenda kuvuganya n’abayizi abalala okwetoloola eggwanga.
Essomero lino lyatandikibwa mu mwaka gwa 1935 wabula oluvannyuma lifuulibwa erya gavumenti mu 2011 nga lirina ebibiina bibiri byokka nga bino bikolanga Staff room, store, effumbiro, library ne ofiisi y’omukulu w’essomero. Essomero lino lirimu abaana 711 nga lirina abasomesa 10 bokka.
Abayizi batuula wansi, basomera wansi wamiti n’ebibiina ebitonnya kabuyonjo gyebalina emu yajula dda nga bagigabana n’abasomesa n’entebe 37.


text:
Ekkomera ly’e Makindye, Gen. Kayihura 62, gye baamusibidde okuva nga June13, amagye bwe gaamukimye ku faamu ye e Lyantonde nga talinnya, lye limu ku makomera amakakali ennyo era ebyafaayo byalyo okuviira ddala mu biseera bya Iddi Amin bitiisa.
Ensonda mu byokwerinda zitegeezezza Bukedde nti Gen. Kayihura atandise okukaluubirirwa obulamu olw’obukwakkulizo n’amateeka amakakali bannamagye abaddukanya ekkomera lino bye baamutaddeko.
ASULA WAFUNDA NNYO
Okwawukanako n’abasibe abalala nga Kitatta, Nixon ne boofiisa ba poliisi abalala, Gen. Kayihura asula mu ngeri y’amaka kubanga ekisenge kye yaweereddwa okusulamu kifunda nnyo nga tekisobola kugyamu kitanda ekya mukaaga ku mukaaga.
Ekisenge kya Kayihura ky’asulamu kyakolebwa nga kirina okubaamu obutanda bubiri era kitwalibwa nti kisenge kya kitiibwa bw’okigeraageranya ku buduukulu bwa ba Kitatta obufunda okufa obufi nga kyenkana omusibe talina na we yeekyusiza.
Omu ku bantu abaalambudde ku Gen. Kayihura baategeezezza nti akasenge ke kaliko obugazi bwa ffuuti nga munaana ate mu bukiika kali ffuuti nnya n’ekitundu.
Kayihura kye yakola, kwe kwawuzaamu akasenge kano ebitundu bibiri, ekimu ne kikola ng’ekisenge omuli ekitanda, ate ekifo ekyasigalawo n’assaawo engeri y’omukeeka w’awummulira ng’akooye ekitanda.
Ku kisenge kye, kwakookerwako engeri y’akanaabiro akalimu ne ttayiro nga mwe muli ne kaabuyonjo era byonna biggwera omwo.
Enjawulo ku kisenge kye ku buduukulu bw’abasibe abalala nga Kitatta ne Nixon, ye (Kayihura) afuna ku kitangaala era alinamu ne ntimbe kyokka basibe banne bo omusana bafunako nga bafulumye ku ssaawa 12:00 okumala eddakiika 30 zokka ne babazza munda.
Ekifo Kayihura w’alabira abagenyi (aba Famire ne balooya) waliwo entebe ssatu ng’ebbiri, buli emu etuulamu omuntu omu ate ey’okusatu ya mitto ebiri ng’etuuza abantu babiri.
Mu kasenge ako mulimu firiigi ng’erimu amazzi ag’okunywa agali mu ccupa ‘mineral water’ era ku kisenge waggulu wa firiigi we wali ttivvi ey’ekika kya Samsung era ebbanga lyonna ttivvi eno ebeera eraga omukutu ogwa CNN gwokka.
Wabula wabweru w’ekisenge wakwatiridde abaserikale aba miritale abatakkiriza muntu yenna kuyita okumpi okuggyako abo abakkiriziddwa bokka omuli abalongoosa, aba famile ne bannamateeka.
Kayihura yaggyibwako amasimu ge gonna okuva lwe yakwatibwa wabula ensonda zaategeezezza nti Kayihura yaweebwa essimu ey’oku mmeeza gy’alina okukozesa mu kufuna amasimu so ssi kukuba.
Buli essimu lw’evuga, ng’aba miritale basembera okuwulira by’ayogera ku ssimu kubanga etteeka bwe lityo bwe liragira.
Bw’aba ayagala okwogerako n’aba Famire ye oba balooya be, Gen. Kayihura ateekwa okusooka kusaba akulira enkambi y’amagye e Makindye, Col. William Bainomugisha bw’amukkiriza ng’akuba essimu kyokka bw’agaana nga Gen. Kayihura akkakkana.


text:
PULEZIDENTI wa DP Nobert Mao atabukidde omubaka w’e Butambala mu palamenti Muwanga Kivumbi olw’okumukuba ku nsolobolotto ku by’okwesimba ku bwa Pulezidenti bw’eggwanga n’agamba nti tajja kumuggya ku mulamwa kuba yatandika okubwegwanyiza ng’akyali mu ssomero!
‘’Nalangirira nti nja kwesimba ku bwa Pulezidenti bw’eggwanga nga nkyali mu siniya yakusatu e Namiryango. Nina ekirooto nti olunaku lumu nja kuba pulezidenti. Nteekwa okufuuka pulezidenti bwe kinaaba tekisobose wakiri nja kufa nga ngezaako’’ Mao bw’ategeezezza bannamawulire mu Kampala.
Kino kiressewo olutalo lw’ebigambo wakati we n’abamu ku bammemba ba DP naddala omubaka w’e Butambala, Muwanga Kivumbi, atakaaanya naye ng’ayagala alekere omubaka Robert Kyagulanyi amanyiddwa nga Bobi Wine ow’ekisinde kya ‘People Power’.
‘’Okulangirira nti ngenda kwesimba ku bwa Pulezidenti ssi kipya. Nakirangirira dda nga nkyali mu mutiini. Era njagala kwesimbawo mu 2021’’ Mao bwe yakatirizza n’agamba nti abamu ku bamungoola kati be ba DP abaali mu kabinja ka SSuubi mu kulonda kwa 2011
Kyokka yagambye nti wadde ayagala obwa Pulezidenti naye mwetegefu okutuula n’abanaaba batereddwaawo ebibiina ebirala ebivuganya beerondeko omu asinza amaanyi yesimbewo. Kyokka yakkirizza nti DP ne Bobi Wine be bamu kuba famile y’omubaka ono Robert Kyagulanyi ya DP nnyo era nkyenkana DP yeyayola ‘Munnagheto’ ono. N’agamba nti atabula DP ne People Power ye mulabe wa Uganda nnamba emu.
Yagambye nti takiriziganya na bamugaana kulangirira bya kwesimbawo n’ategeeza nti abakikola balinga abagezaako okumugobaganya ku ‘meeza’ y’okuteesa ani asaanidde okukwata bendera y’okuba Pulezidenti wa Uganda
‘’Endowooza ya Muwanga Kivumbi ya kyalo ky’ewala ennyo eky’e Butambala. Bwongana okulangirira okwesimbawo oba ng’angoba ku meeza y’okutuuka ku kukaanya ku ani aba akwata bendera’’ bwe yagambye.
Nayongera okulumba abalina endowooza eno nti : ‘’Obusiru ssi musango kuba singa gwali musango abantu bangi bandibadde mu makkomera.
Obusiru era tebabuweera musolo. Naye eby’okunvuma n’okunsiiga enziro tebyetaagisa. Ddembe lyange okwesimbawo ku lwange oba ku lw’ekibiina.Ne Bobi Wine naye ddembe lye’’ Mao bwe yagambye.
N’agamba nti teri ajja kumutiisa . ‘’Banvuma lwa kuba ndi wa maanyi. Lwaki tebavuma Mabiriizi oba Kyalya ng’ate nabo bagenda kwesimbawo. Teri asobola kuyomba na mbwa nfu (ennamu gye batya) n’olwekyo bannumba lwa kuba nina amaanyi. Era teri ajja kuntiisatiisa. Era Muwanga Kivumbi yavudde ku mulamwa olw’okugezaako okuleeta olutalo lw’okunwanyisa olw’endowooza zange’’ Mao bwe yagambye.
Yagambye nti eby’okumusiiga enziro bwe yesimbawo pulezidenti Museveni y’aba amuleese okutabula DP ssi bituufu. Wano we yavudde ate okulangira Pulezidenti Museveni nti atya nnyo akalulu y’ensonga lwaki tayagala kuvuganyizibwa mu kamyufu ka kibiina.
Wabula yamulabudde nti DP egenda kumunyweesa amazzi mu 2021 kuba emuletedde enkumbi bbiri okuli ekabala n’ekoola era ajja kugiwuliramu omusera.
Mu lukung’ana mwalagiddwaamu eyawangudde okulonda kw’abayizi e Makerere Julius Kateregga eyayogeddwaako ng’owa DP era ow’ekisinde kya ‘People Power’.


text:
Misagga aludde nga yeegwanyiza Mayanja okutendeka ku Villa nga ne mu 2015 yamuwaako okukulira ebyekikugu kyokka n’afuna (Mayanja) omulimu e Tanzania.
Ku mulundi guno ebiriwo biraga nti enjuyi zombi zibuzaayo kitono okutuuka ku kukkaanya.
Mu kiseera kino, Mayanja talina ttiimu gy'atendeka. “Kumpi buli kimu kiwedde era obudde bwonna tugenda kumaliriza enteeseganya ne Mayanja, atandike okuwawula abazannyi nga twetegekera sizoni ejja,” Misagga bwe yategeezezza.
Yayongeddeko nti mu kaseera kano ttiimu yeetaaga mutendesi wa linnya nga Mayanja, kuba amanyi buli kimu ekiyinza okuteeka ttiimu ku ntikko olw’obumanyirivu bw'alina mu mulimu guno.
Mayanja, ataazannyira ttiimu ndala yonna mu Uganda okuggyako KCCA, yagambye nti singa enteeseganya zigenda bulungi, ajja kutendeka Villa kuba omulimu gwe gwa butendesi. “Twayogedde ne Misagga kyokka ne tutamaliriza, ng'enkya lwe tusuubira okutuula tulabe kye tuyinza okutuukako.
Villa saagizannyirako, naye eky'okugitendeka sikirinaako buzibu kuba ogwo gwe mulimu gwange,” Mayanja bwe yategeezezza eggulo.
Misagga yagambye nti ayagala kuzimba Villa ennywevu okwawukanako n’emirundi egiyise era yayise buli muzannyi ali wakati w'emyaka 16 ne 19 okugenda ku Villa Park balwanire ennamba.
“Villa yatandikibwawo ku musingi gwa kwezimbira bazannyi era naffe kye tulina okukola tuddemu okuwangula ebikopo,” Misagga bwe yataangaazizza. Sizoni ewedde, Villa wansi wa Wasswa Bbosa yakutte kyakusatu.
MAYANJA Y'ANI?
- Yalyako ekirabo ky’obuteebi mu1997, sso nga yaliko omumyuka w’omutendesi wa Cranes.
- Yasomera Kololo SS mu 1987, n’abeerako ne kapiteeni wa KCCA mu 1996.
- Ng’omuzannyi, yawangulira KCCA ebikopo bya liigi bibiri (2) (1991 ne 1997) n’ebya Uganda Cup bibiri (2) (1987, 1990).
- Yawangulira Cranes ebikopo bya CECAFA bisatu (1990, 1992 ne 1996).
- Mu Uganda atendeseeko URA ne KCCA ate ebweru n'atendeka Kagera, Stand United ne Simba ez'e Tanzania, ssaako Kiyovu ey'e Rwanda.
KISALA AGENZE MU EXPRESS
Mu ngeri y’emu, Kefa Kisala yeegasse ku Express era emirimu gye agitandika ku Ssande.
Kisala, eyaweereddwa endagaano ey'emyaka ebiri, yazannyirako Express n’agitendekako, era n’agiwangulira Uganda Cup.
Akulira emirimu mu ttiimu eno, Hamza Jjunju, yategeezezza nti omulimu guno baasazeewo okuguwa Kisala kuba bamulabamu obusobozi obuyinza okuzza ttiimu eno ku kkula lye yaliko.
“ Kisala alina obumanyirivu mu mulimu guno, naye sizoni eno tetumusuubiramu kikopo kuba akyalina omulimu gw’okugogola ttiimu”, Jjunju bwe yategeezezza.
Kisala, eyeegatta ku BIDCO sizoni ewedde, yasoose kulekulira mulimu ogwo.


text:
OMUSAJJA atabuse ne malaaya gwe yaguze okwesanyusaamu n’amutwala ku poliisi oluvannyuma lw’okumulumiriza okumuwa ssente n’agaana okumuddiza bbaalansi.
Bino byabaddewo ku Lwomukaaga, Charles Mugwanya bw'alumiriza Anita Kamushara okutwala ssente ze.
Bano baavudde ku William Street nga beekutte amataayi okutuuka ku Mini Price ng’atwala Kamushara ku poliisi.
Mugwanya yagambye nti baalagaana 5,000/- n’amuwa emitwalo 20,000/- kyokka zonna n’azitwala.
Wabula Kamushara agamba nti yamuwadde 5,000/-kyokka n’amusaba bbaalansi.
Oluvannyuma bakkaanyizza.


text:
OKUZAALA OMWANA OBUGGYA
Nyinza Ntya Okuzaala Omwana Obuggya Olubeerera?
Entandikwa y’engeri y’okuzaala omwana obuggya olubeerera
Bwoba oyina obwetaavu mu kuzaala omwana obuggya olubeerera nsaba okwatagane n’akabinja akanonyeza abaana amaka g’okuberamu baggya kuba basanyufu okuteesa naawe n’okukusinkana oba okukudamu ebibuuzo byonaaba nabyo ebisooka.
Ebisingako awo ku byokusasulira mu kuzaala omwana obuggya nsaba nyiga wano.
Nnina obusobozi?
Ani asaanidde okuzaala omwana obuggya?
Abatuuze ba Uganda basaanidde okusaba okuzaala abaana obuggya.
Abasabi kinoomu n’asuka mu omu nga Bannayuganda basaanidde okuzaala abaana obuggya.
Bannamawanga abagwira nga babadde mu Uganda okumala akaseera ka myaka esatu n’omusobyo amateeka gabakiriza era gabatwala Batuuze.
Abagwira nga tebanafuuka batuuze naye nga balubiirira okubeera mu Uganda okumala ebbanga erisukka mu myaka esatu baanirizibwa okutukirira ekitongole kya “Child’s i Foundation” ku songa ezikwata ku kuzaala abaana obuggya. Wabula okuzaala omwana obuggya mu bulamu bwe bwonna ng’oyita mu mateeka kikirizibwa ng’omaze ebbanga lya myaka essatu n’omusobyo ng’omutuuze mu Uganda era ng’omazze akaseera akasaamusaamu ng’omwana omulabirira ng’omwana wo.
Okutukiriza Okusalawookwo
Okuteeka mu nkola okusalawo kw’okuzaala omwana obuggya kintu kizibu nnyo ate kwewaayo kwa lubeerera naye ate ebirungi byakyo tebigwayo olw’ebyokuyiga ebijja eri omuzadde n’omwana.
Bwoba oyagala okuzaala omwana obuggya twandibadde basanyufu okuddamu ebibuuzo byonna byoyina. Nsaba okube ku ssimu y’omuky: +256 (0) 791777319.


text:
AMAGYE gakyayigga omujaasi Denis Okello ali ku ddaala lya Lance Corporal eyatolose mu nkambi e Bombo n’emmundu n’akuba amasasi mu bantu ku kyalo Kitungwa be yabadde akanda okumuwa ssente.
0Yattiddewo omu ate abalala babiri ne bagendera ku bisago. Yakubye amasasi agasukka mu 10 bwe yamaze n’aggyamu ebyambalo n’emmundu n’abisuulawo n’adduka.
Okello yadduse mu nkambi y’e Bombo ennaku nnya emabega, bajaasi banne ne bagezaako okumugoba bamukwate bamuzze mu nkambi n’abatiisa okubakuba amasasi n’ababulirako mu kitoogo emmanju w’enkambi.
Okuva lwe yabula, banne ne bakama be babadde tebaddangamu kumuwuliza okutuusa lwe yalumbye abatuuze b’e Kitungwa ku Lwokutaano ekiro. Atwala poliisi y’e Matugga Bright Stephen Kirya yagambye nti, Okello ku Lwokutaano ekiro, yavudde gy’abadde yeekukumye n’atandika okukola effujjo ku kyalo.
Yasookedde ku dduuka lya Yunusu Zaalimbiko. Ssaawa zaabadde nga 5:00 ez’ekiro ekikeesa Olwomukaaga Okello we yalumbidde Zaalimbiko ne mukyala we mu dduuka ng’omwami asiika muwogo.
Okello yasoose kukuba masasi mu bbanga agamu ne gakwata omuti ekyaddiridde kusaba bamuwe ssente zonna ze baabadde bakoze bwe baba baagala obulamu. Zaalimbiko agamba nti, yakutte ssente zonna n’azimuwa. Bwe yavudde awo, n’alumba abaabadde mu kibanda kya firimu n’alagira buli eyabaddemu okumuwa buli ky’alina. Abantu olwalabye emmundu buli omu n’anoonya w’ayita okutaasa obulamu.
Bwe yalabye badduka kwe kusumulula ebyasi ne bikwatako abantu babiri Dan Mwesigwa 16, ne Innocent Habomulemi ne batwalibwa mu ddwaaliro e Mulago ng’embeera mbi. Yatambudde nga bw’akuba amasasi mu bbanga okutuusa lwe yagudde ku muvuzi wa bodaboda eyabadde annyuka ng’adda awaka Godfrey Kirumira.
Abatuuze abaawulidde ebyabaddewo ng’asisinkanye Kirumira baagambye nti, yamugambye nti “ku bulamu ne ssente oyagalako ki” Kirumira n’amuddamu nti bulamu, omujaasi kwe kumulagira amuwe ssente zonna ze yabadde nazo naye kye yakoze. Kyokka olwabadde okumukuba omugongo n’amukuba amasasi agaamuttiddewo.
Amyuka omwogezi wa UPDF, Lt. Col. Deo Akiiki yagambye nti, n’okutuusa kati tebannamanya wa Okello gye yaddukidde wabula basindise abakugu mu kuyigga abantu abali mu mbeera ng’eya Okello okumuzza mu nkambi avunaanibwe.
Yagasseeko nti, tebamumanyiiko mbeera yonna ya butabufu bwa mutwe kyokka n’agamba nti tomanya omuntu ekintu kiyinza okumutuukako essaawa yonna. Yasabye abantu bonna abamulabyeko okutegeeza aboobuyinza.
EMMUNDU BAGIZUDDE Oluvannyuma lw’okutta Kirumira, abatuuze baakubidde poliisi essimu kyokka we yatuukidde Okello yabadde amazeemu omusubi.
Nga bakyekebejja omulambo gwa Kirumira, waliwo omusajja eyabadde awejjawejja eyabatuukiridde n’abategeeza nti omujaasi yabadde amusonzeemu emmundu n’abalagirira gye yabadde akutte.
Mu kumuwondera, baamubuliddwa kyokka ne bazuula emmundu ekika kya AK47 ne magaziini z’amasasi ssatu ne yunifoomu y’amagye gye yabaddemu. Abatuuze nga bakulembeddwaamu Keneth Muwonge bagambye nti obubbi obw’emmundu buyitiridde mu kitundu kino nga kino kivudde ku bantu abalina emmundu ate okutigomya abatuuze. Mu bbanga lya mwezi gumu, eno mu byalo ababbi b’emmundu baabadde baakajjayo emirundi ebiri nga guno gwakusatu.
Ssentebe w’e Gombe, Haruna Kamya awanjagidde gavumenti okukangavvula abantu abatta bannaabwe nga baweebwa ebibonerezo ebikakali kubanga balumya abantu ne babasiba akaseera katono ne bayimbulwa.
FAMIRE YA KIRUMIRA ELAAJANYE Magret Nakku nnyina wa Kirumira eyattiddwa yagambye nti, mutabani we abadde alina obuvunaanyizibwa okuli okubalabirira n’okuweerera abaana be basatu, kati basigadde tebaliiko mwasirizi.
Yasabye Gavumenti okubadduukirira kubanga eyasse omuntu waabwe, mujaasi wa Gavumenti. Nakku yagambye nti, abaana ba Kirumira bonna basoma, kati tebasigazza agenda kubaweerera.
Kirumira alese abaana basatu okuli Ldyia Nabisere, Kevin Kakande 4, ne Esther Najjingo. Alese nnamwandu Phiona Nakaayi.
ABAJAASI ABASSE ABANTU l July 15, 2018: Omujaasi Bernard Okumu mu nkambi ye Kakiri yatta mukazi we Annet Kabirungi 35, oluvannyuma lw’okufuna obutakkaanya n’anobera mu bazadde be e Kabale. Bwe yakomawo yamutemaatema.
l June 16, 2016: Sgt. Isaac Obua owa UPDF mu nkambi e Makindye yatta abantu musanvu omwali n’abaana. Oluvannyuma baamutta.
l July 7, 2016: Omuserikale L/C Joseph Ariona yakuba banne babiri amasasi agaabattirawo n’abulawo n’emmundu. Be yatta kwaliko Bangirana ne Kabugo.Yabattira mu nkambi y’amagye e Kasajjagirwa e Katwe - Butego mu Masaka.
l December 10, 2012: Herbert Rwakihembo 31, eyali yaakava e Somalia yatta abantu basatu e Luzira okwali mukyala we Irene Namayumba Nakibirango, Zaina Nassolo ne Loyce Kawendebe. Yasibwa emyaka 30. l May 16, 2010: Alex Kityo okuva mu CMI yatta omukazi Justine Kimutaye 28 eyali atendekebwa obwapoliisi e Kibuli. Kigambibwa omujaasi ono yali agenderedde kutta mukazi we Irene Kyemusato.


text:
MU Uganda kituufu mulimu ebbula ly’emirimu, kyokka ate waliwo n’emikisa gy’emirimu lwakuba abamu tebannagikozesa. N’abagitandise emirimu egimu gigwa olw’ensonga ezitali zimu ng’okubulwa obudde obugirondoola, okukwata obubi ensimbi, obutafaayo ku bakasitoma n’ebirala.
Nga tujaguza olunaku lw’abakozi tutunuulidde emirimu 50 egisinga okusasula mu Uganda.
OKULUNDA ENKOKO:Bw’obeera n’ebiyumba, okutuusa enkoko 500 okubiika weetaaga obukadde musanvu okumala emyezi mukaaga. Nga wayise omwaka gumu n’ekitundu bw’ozitunda kapito wo aba avaayo.
Bwe zitandika okubiika buli lunaku oba ofuna ttule 14, ku 8,000/-, gye mitwalo 11. Buli lunaku zirya emmere ya 72,000/- ekitegeeza oba osobola okufissaako 38,000/- buli lunaku nga ggwe ozeekoleramu.
OKUVUGA TAKISI: Gerald Ndaazo nga muvuzi wa takisi ku siteegi y’e Ntebe agamba: Takisi ezisinga za bagagga abasula abagoba emisaala buli mwezi oba olunaku lumu mu wiiki nga kisinziira ku ntegeeragana wakati w’omugagga ne ddereeva. Abasinga bagaba mitwalo 40 omwezi, bw’ogattako ddereeva waakiri 15,000/- buli lunaku aba afuna emitwalo 85 omwezi. Takisi eno olunaku ewanirira n’abalala okuli kondakita, maneja n’abalala.
BODABODA: Edward Mwanje owa bodaboda mu Industrial Area agamba: Owa bodaboda olunaku olulungi afuna 60,000/-, ekitegeeza nti bw’akola ennaku 26 ku 30 eziba mu mwezi aba akoze 1,560,000/-. Bw’eba nga yiye n’akozesaako 1,000,000/- okukozesa mu byetaago bye n’okuterekera pikipiki aba asobola okutereka emitwalo 50.
OKUSIIGA ENJALA: Okusiiga kwava dda abantu we baali bakumanyidde nga kati abali mu bifo ebirungi omuntu asobola okunnyuka ne 70,000/- olunaku.
Omukyala okusiiga enjala n’okukuuta ebigere ziba wakati wa 15,000/- ne 20,000/- bw’akola ku bantu 10 olwo aba takoze 200,000/- olunaku. John Ssenyondo ddereeva ku siteegi ya Gayaza mu Ppaaka enkadde.
OKUSUUBULA EMMERE EY’EMPEKE Hannington Kasule nga musuubuzi w’ebirime e Kiboga, agamba: Kasooli naddala sizoni ya December bw’oba omuguze ku 400/- n’atuukkira mu sitoowa ku 450/- ebiseera ebisinga agenda okutuuka mu May aba atuuse ku 800/- ne 850/- amagoba gasinziira ku buungi bwa kasooli gw’oba watereka.
OKUKANIKA MMOTOKA Ekimu ku bintu abantu bye basinga okukolera mu bulamu okugula mmotoka kiri ku mwanjo, kino kye kimu ku bifuula omulimu guno okuba nga guvaamu nsimbi kuba bw’ogigula era erina okufa.
Titus Muteesasira makanika wa mmotoka ku Good Way Auto Garage e Mulago bw’agamba:
EGYA OFIISI Abakola mu ofiisi abasinga bafunira wakati wa 1,000,000/- ku bukadde 3,000,000/-, wabula ebitongole ebisinga byongerezaako ssente ez’enjawulo. Wabula waliwo n’emirimu emirala omuntu gy’oyinza okukola n’ofunamu.
Naye kyandibadde kirungi okusooka okwebuuza ku bantu abagirimu okusobola okwanguyirwa mu kugitandika.
Okusiika capati Saluuni Okusala embaawo Ekibira Okusiika Cipusi Okulima obutunda Okulima ennyaanya Okulunda embizzi Abaamawulire Okulunda ente z’amata Okusuubula amagi Obwakanaabe Okusuubula ettaka
Ekibanda kya zzaala Essomero Okusuubula endibota Okutunda amasimu Okusuubula amata Okutunda engoye Ekirabo ky’emmere Okutunda ekigere Mobile Money Kaabuyonjo z’olukale Eddagala ly’ebirime Amaduuka g’eddagala Obulwaliro bw’obwannannyini Okwokya ebyuma Okuzimba n’okusereka Abatunzi Obuyimbi Katemba Okusuubula ebirime Okutunda amawulire Atema ennyama Abatunda mmotoka Okutunda amafuta Okutunda engatto Obuvubi Okutunda emmere y’ebisolo Okubajja Okutunda ebibala Ebikozesebwa ku masomero Ebizimbisibwa


text:
Musaazi agamba nti poliisi n’amagye mu Afrika bakiraba ng’ekya bulijjo okutulugunya abantu kuba abafuzi b’amatwale abagitandika bagissaawo kubakuumira mu buyinza n’okulemesa abantu baabulijjo abaali baagala okweranako n’okubalemesa okutuukiriza ebigendererwa byabwe.
Musaazi okwogera bino kiddiridde okutulugunya abantu okuzze kubeerawo mu bitundu by’eggwanga eby’enjawulo nga poliisi n’amagye gakuba abantu emiggo, amasassi n’okubakolako ebikolobero mwe baatwalidde n’ababaka ba Palamenti.
Agamba nti omuntu bw’aba alina omusango gwazizza, akwatibwe atwalibwe mu kkooti avunaanibwe.
Musaazi yagambye nti eno y’ensonga lwaki abafuzi b’amatwale bassaawo enkambi za poliisi nga buli we baagalira abaserikale basobole okubaggyayo ne babatwala okukkakkanya abantu bwe baba baliko ekibanyiizizza ne basalawo okukola effujjo.
Yategeezezza nti mu mawanga g’Abazungu abapoliisi basula mu bantu baabulijjo ku poliisi bagendayo kwambala yinifoomu kukola mirimu bwe kiba kibeetaagisizza n’agamba nti kyokka ebikolwa bino ebya poliisi okutulugunya abantu byefuze nnyo amawanga ga Afrika n’ekigendererwa ky’okukuumira gavumenti zaabwe mu buyinza.
Yawadde eky’okulabirako e Guinea abantu bwe beegugunga nga baagala pulezidenti wayo Lansana Conte aveeko,ab’ebyokwerinda bakkakkana ku bantu ne babakolako effujjo n’okubatta.
Bino bye bimu ku byali e Gambia, Nigeria,Zimbabwe n’e Kenya poliisi n’amagye gye byatulugunya abantu. Mu mawanga agamu poliisi n’amagye byeyambisibwa mu bikolwa by’okubba obululu naddala obukosi bwe buba butambuzibwa.
Mu mbeera endala poliisi n’amagye byeyambisibwa kutiisatiisa bantu butenyigira mu kulonda bantu gavumenti b’eba teyagala.


text:
FFE abakkiriza Katonda atulagira okwagalana era bwe nkulabye ne nsanyuka kubanga nfunye omuntu buljjo gwe njagala!
Okwagalana kwa mirundi mingi obadde otegeeza kuliwa?
Nkyali muvubuka muto era siri mufumbo ate nga naawe nkulaba toli, olowooza tekitukolera ssinga tutandikira wano?
Kati nnambe nti nze gw’osookeddeko okulaba mu bawala bonna?
Sisookedde ku ggwe naye obasinga bingi ate nga by’olina tewali abirina.
Mukulu, buli muwala gw’osanga olabika bw’omugamba naye nze tonfunye.
Kati ky’ogamba nti ekirooto kyange tekigenda kutuukirira?
Okyaloota nnyo tonnaba.
Kale bw’oba onnaanye nfunira yo muganda wo ng’alina buli kimu ky’olina?
Abaliyo bonna tebanoonya gezaako awalala.
Nnalulungi bwe naayagala okuddamu okukusinkana naabuuza mannya ki?
Nze Lyne Katumba naye olina kunnoonyeza nsonga.
Omulimu gw’omu bbanka gy’okola gutambula gutya?
Mukulu nneerabira gye wandaba nze sikolangako mu bbanka ndi muyimbi muto.
Wandyetaaze maneja, kubanga nze wendi okuddukanya ensonga eyo?
Ebigendererwa byo nabitegedde era ndaba toyinza kuba maneja wange mulungi era omulimu tewali.
Kibiina ki ekikulinako obuvunaanyizibwa?
Sirina kibiina naye nandyetaaze okwegatta kwekyo ekirina ebigendererwa ebirungi.
Ssinga ogenda okuyimba ku mukolo omutegesi n’akugamba nti okukukkiriza okuyimba olina kusooka kumuganza okikola otya?
Sisobola kuwaayo mubiri gwange lwa kuyimba.
Kiki ky’otoyinza kugumiikiriza mu bulamu bwo?
Abammanyiira sibagumiikiriza.
Mize ki gy’omanyi ku bawala abato abayimbi?
Beegabangula nnyo olwa ssente.
Olwo gwe okikola otya obutabafaanana?
Mmanyi ebigendererwa byange ate bazadde bange bambuulirira.
Nga bw’oli mukwano gwange nsuubira okuddamu okukusinkana naye nnyinza kukusanga wa?
Mbeera Ntinda mu bazadde bange naye tetumala gaaniriza buli mugenyi, tusooka kubasengejja ne tuzuula abasaanidde.


text:
PULZIDENTI Museveni asabye ab’ebibanja okukolagana n’abakulembeze baabwe omuli ne bannabyabufuzi okulwanyisa ab’amattaka ababagobaganya ng’agamba nti ababagoba bakikolera bweru w’amateeka.
Ate akulira abazirwanako mu lutalo lw’ekiyekera e Luwero Haji Edrissa Sseddunga naye alopedde Pulezidenti Museveni nti abawagizi ba NRM babayigganya okufa mu Kampala n’emirirwano n’agamba nti omuntu okwambala akajoozi aka kyenvu bamuvuma okufa oluusi n’okumukuba. Ssedunga yewunyizza kino engeri gye kiyinza okubeerawo nga gavumenti ya NRM y’eri mu buyinza !.
Bino babyogeredde Kasanje okumpi n’e Ntebe mu disitulikiti y’e Wakiso bwe babadde ku mikolo gy’okukuza olunaku lw’abazira ( June 9).
Ku lunaku luno mu 1981 e Luwero amagye ga Milton Obote eyali mu buyinza mu kiseera ekyo kwe gatirumbulira abantu mwenda abaali abawagizi b’abayekera ba NRA Museveni be yali akulira nga balwana okuggyako gavumenti kye batuukiriza mu 1986.
Ku mukolo guno abantu abasoba mu kikumi okwabadde n’eyali akulira ekibiina ky’abayekera ekirala ekyali kirwanyisa Obote ekya ‘’Uganda Freedom Movement’’ omugenzi Dr. Lutakome Kayiira bawereddwa omudaali gw’obuzira
Era n’abavubuka be Wakiso kwe basinzidde okusaba b Museveni aleme kuvuganyizibwa mu kakungunta ka NRM addemu yesimbewo ku bwa Pulezidenti mu 2021 kye yakkirizza n’assa omukono ku kipande kyabwe ekyabaddeko ebigambo ebyo.
Museveni yasuubizza nti oluguudo oluva e Mpigi- Kasanje- Nakawuka okutuula e Kisubi ku lw’e Ntebe lugenda kukubwa kkolaasi. N’ayongera nti n’olw’e Busabala nalwo lwakukolwa. Yagambye nti waliwo n’entegaka z’okukola olutindo okuva e Ntebe okugenda e Nakiwogo. Yakunze abantu okweyambisa ebibanja byabwe n’ettaka okulima n’okulunda bave mu bwavu abatalina bakole emirimu emirala.


text:
Bya PROSSY NABABINGE
OMWEZI gwa March gwa bakyala era obwenkanya olw’obulungi gwe gwali omulamwa gw’ebijaguzo by’olunaku lw’abakyala nga March 8. Wabula ekyebuuzibwa nti obwenkanya mu mirimu bwo weebuli?
Kalondoozi bwe yeebuuzizza wiiki ewedde lwaki abakyala obwenkanya bukyabeesambye ate nga bafungizza, abantu naddala abaami baawakanye nga bagamba nti obwenkanya abakyala baabufuna dda, era ne basaba bwiino.
Wabula ttooci ekubiddwa mu bitongole ebimu eraga nti Gavumenti erinako w’etuuse bwe yalonda abakyala okukulira ebitongole byayo ebimu naye bw’ogeraageranya mu bifo bitaano oba 10 mu bitongole ebyo, olaba nga minzaani ekyewunzikidde wa baami.
Enkulaakulana eyannamaddala esobola okutuukibwako ssinga abakazi n’abasajja baweebwa omukisa kenkanyi mu mirimu egitali gimu n’okukakasa ng’abaana abawala baweebwa obukugu obubasobozesa okwebeezaawo.
Kyo tekyewuunyisa nti enkulakulana yonna okutuukibwako, bakazi n’abasajja balina okugyenyigiramu butereevu anti n’okunoonyereza okwakolebwa ku makampuni 21,980 mu nsi 91 kwalaga ng’ekyabakyala okubeera mu bifo ebikulu bwe kyali kisobola okuleetera enkulaakulana n’entambula y’emirimu okweyongera.
OMUWENDO GW’ABAKYALA
MU BIFO EBIKULU MU BITONGOLE EBITALI BIMU
Ng’abalala bwe bakyalindirira enkola zino nabo okubatuukako, bangi balowooza nti obwenkanya obw’ekika bwe kiti bwanditandikidde mu bitongole bya gavumenti byokka.
Mu ngeri eno, tukoze okunoonyereza mu minisitule n’ebitongole bya Gavumenti ebitali bimu okuzuula oba ng’obwenkanya bussiddwa mu nkola.
Wadde tulina minisitule eziwerako, ezikulirwa abakyala zikyali ntono ddala sso nga n’ezimu ku zino omuwendo gw’abakyala abali mu bukulembeze obw’oku ntikko mutono bw’ogeraageranya n’ogwabasajja.
1 Minisitule y’ebyenjigiriza n’ebyemizannyo; Wadde ng’eno ekulirwa mukyala wa pulezidenti, Janet Kataaha Museveni, ku bifo 5 ebisinga obukulu , 3 ku byo birimu basajja nga kuno kuliko; ekifo kya minisita omubeezi ow’ebyenjigiriza ebyawaggulu, minisita omubeezi ow’ebyemizannyo wamu n’eky’omuwandiisi w’enkalakkalira.
Minisita omukyala aliko ye RoseMary Sseninde ng’ono ye minisita omubeezi ow’ebyenjigiriza ebisookerwako.
2 Ekitongole kya Kampala Capital City Authority; Ng’oggyeeko ekifo ky’akulira ekitongole kino, ebifo ebyenkizo ebirala kuliko; Minisita w’ensonga za Kampala n’emiriraano, minisita omubeezi owa KCCA, Loodi Meeya n’amumyuka wabula nga ku bifo bino byonna, 3 byokka bye bituuliddwaamu abakyala.
Bano kuliko; Betty Namisango Kamya nga ye minisita w’ensonga za Kampala n’emirirwano, Benna Namugwanya ng’ono ye minisita omubeezi owa KCCA ne Sarah Kanyike Ssebaggala ng’amyuka loodi meeya wa Kampala.
Ku divizoni 5 ezitwalibwa ekitongole kino, divizoni emu yokka y’erina meeya omukyala ng’ono ye Joyce Ssebugwaawo era ono ye nga meeya wa divizoni ye Lubaga, abasigadde basajja.
3 Minisitule y’eby’obulamu; Eno ekulemberwa Dr.Ruth Jane Acheng, omuwandiisi wayo ow’enkalakkalira ye Dr.Diana Atwine sso ng’erina ne baminisita abenjawulo okuli; minisita omubeezi ow’eby’obulamu Sarah Achieng Opendi ne Joyce Moriku ng’ono ye minisita omubeezi ow’ebyobulamu ebisookerwako. Ku bifo ebikulu ebisinga mu minisitule eno, ebifo 5 birimu bakyala olwo ebisigadde bya basajja, ekiraga obwenkanya.
4 Minisitule y’ekikula ky’abantu, abakozi n’enkulakulana; Ekulirwa Janet Mukwaya. Abakulembeze abakyala abalala kuliko; Florence Nakiwala Kiyingi nga minisita omubeezi ow’ensonga z’abaana n’abavubuka wamu ne minisita omubeezi ow’ekikula ky’abantu n’obuwangwa, Peace Mutuuzo.
Abakyala bano abasatu okubeera mu kifo kino, kirekera abasajja ekifo kimu kyokka kw’ebyo 4 ebisinga obukulu mu minisitule eno nga ky’ekifo ky’omuwandiisi ow’enkalakkalira.
5 Minisitule y’ebyettaka, amayumba n’enkulaakulana y’ebibuga; Ku bifo 5 ebisinga obukulu mu minisitule eno, 3 bitwalibwa bakyala ng’olwo ebibiri (ekya minisita omubeezi ow’amayumba n’ekya minisita omubeezi ow’enkulaakulana y’ebibuga) bye byatwalibwa abasajja.
Ku bino kuliko; ekifo ky’akulira minisitule eno nga ye Betty Amongi Ongom, minisita omubeezi ow’ettaka nga ye Persis Namuganza, nga kw’otadde n’omuwandiisi w’enkalakkalira Dorcas W. Okalany.
6 Minisitule y’ebyamasannyalaze n’eby’obugagga obw’omu ttaka; Mu bifo 5 ebiri mu kitongole kino, ebirimu abakazi biri 2 byokka nga kwe kuli ekya minisita akulira minisitule eno, Irene Muloni ne Prisca Bonabantu ng’ono akola nga ‘Under secretary.’
Wabula mu bitongole ebirala ebikwatagana obutereevu ne minisitule eno byonna bikulemberwa bakazi.
7 Ekitongole ekivunanyizibwa ku kukuhhaanya omusolo ekya URA; Mu bifo 5 ebisinga obukulu ku kakiiko akafuga ekitongole kino 4 ku bano abakyala era nga kuliko; Doris Akol ng’ono ye komisona genero, Sarah Birungi Banage, amyuka kamisona genero, Milly Isingoma Nalukwago amyuka kamisona avunaanyizibwa ku kunoonyereza, okuteekateekera n’enkulaakulana nga kw’otadde ne Patience Emily Tumusiime Rubagumya avunaanyizibwa ku nsonga z’akakiiko ne by’amateeka.
8 Minisitule y’obusubuuzi, amakolero n’amakampuni; 2 ku bifo ebikulu mu ministule eno bye birimu abakyala nga kuno kuliko; ekya Amelia Kyambadde ng’ono y’akulira minisitule eno ne Grace Adong Choda akola nga ‘under Secretary’. Ebifo ebirala okuli; minisita omubeezi ow’amakolero, dayirekita w’eby’obusubuuzi n’amakampuni nga kw’otadde n’eky’omuwandiisi omukulu bonna basajja.
9 Ekitongole ekivunaanyizibwa ku kukola enguudo ekya UNRA; Ku kakiiko akakulu akaluhhamya ekitongole kino (board of directors) ak’abantu 7, kuliko omukazi omu yekka era ng’ono ye, Allen Catherine Kagina ng’akatuulako nga mmemba.
Mu bifo 10 ebiddako, mulimu abakyala 4 bokka okuli; Allen Catherine Kagina ng’akulira ekitongole kino, Jennifer Kaggwa akola nga dayirekita ‘Human resource’, Mary Kamuli Kuteesa dayirekita w’ebyamateeka ne Ednah Rugumayo dayirekita ‘Corporate Services’.
10 Ekitongole ekirungamya amasannyalaze okuva lwe gakolebwa okutuuka eri omuntu agakozesa ekiyitibwa Electricity Regulatory Authority (ERA); Kino kikulemberwa (ERA) Ziria Tibalwa. Ebifo 5 ebiddako birimu abakyala 2 era nga bano bammemba ku kakiiko akafuga ekitongole kino. Kuliko; Ambasada Joan Rwabyomere ne Dr. Sarah Wasagali Kanaabi.
11 Petroleum Authority of Uganda; Ssentebe w’akakiiko akafuga ekitongole kino ye Dr. Jane Mulemwa. Ku kakiiko kw’atuula, kuliko abakyala abalala 2 nga bammemba okuli; Dr. Immaculate Nakimera ne Doreen Kabasimbi Wandera. Bammemba abalala 5 basajja.
Ku kakiiko akaddukanya ekitongole kino akaddako, kuliko omukyala omu Peninah Ahebwa nga y’amyuka akulira ekitongole kino. Mu ngeri eno, ku bakulembeze abakulu 6 mu kitongole kino, kuliko omukyala omu yekka.
12 Ekitongole kya Uganda National Oil Company; Akikulira ye Dr. Josephine Wapakabulo. Mu bifo 6 ebimuddirira, kuliko abakyala 2 bokka okuli; Proscovia Nabbanja ng’ono akola nga ‘Chief Operating Officer-Up stream’ ne Catherine Tumusiime nga ‘Chief Human Resource officer’.
Akakiiko akafuga ekitongole kino kaliko ebifo 7 nga ku bino 3 bye by’abakyala. Bano batuula ku kakiiko nga bammemba, okuli Eng. Irene Paula Batebe, Grace Tubwita Bagaya ne Stella Marie Biwaga.
13 Yunivasite ya Busitema; Ekulirwa mukyala nga ye Prof. Mary Jossy Okwakol. Ebifo ebibiri ebiddako okuli ekya eky’amyuka cansala n’ekyomuwandiisi wa yunivasite birimu basajja. Ku kakiiko ka yunivasite ak’abantu 23, kuliko abakazi 5 bokka okuli; Rosemary I. Mutyabule, Mercy Mugoowa, Professor Mary. J.N Okwakol, Dr. Alice Nakiyemba ne Peace Manake.
14 Minisitule y’abakozi n’ebyentambula; Ekulirwa Eng. Monica Ntege Azuba era ng’oggyeeko ono, omukyala omulala ali mu bifo 5 ebikulu mu minisitule eno ye Josephine Onya era ng’akola nga ‘Under Secretary’. Ebifo ebisigadde okuli ekya minisita omubeezi ow’abakozi, minisita omubeezi ow’ebyentambula n’omuwandiisi ow’enkalakkalira bonna basajja.


text:
POLIISI y’e Kyengera ezudde omukyala agambibwa okuluka olukwe lw’okutta maama wa ddiifiri w’omupiira Dennis Batte.
GAVUMENTI eragidde amakampuni g’abagwiira gonna agagenda okwenyigira mu by’okusima amafuta okutandika okutendeka Bannayuganda mu mulimu guno mu bbanga...
NNAALONGO w’omuyimbi era kazannyirizi Billy Katumba amanyiddwa nga Kasodde ali mu kulaajana oluvannyuma lwa bba Kasodde okumuddukako n’amuleka mu kazigo...
Ensonda zaategeezezza nti ebbanga lye erisinga obunene, Gen. Kayihura asiiba bweru ku lubalaza mu birowoozo ebitagambika wakati mu ba miritale obutamuggyaako...
MINISITA w’ensonga z’omunda mu ggwanga, Gen. Jeje Odongo avuddeyo n’ategeeza nti abadde omuduumuzi wa poliisi Gen. Kale Kayihura okukwatibwa wabaddewo...
Tukulaze engeri gye baakutte ababadde bakuuma Gen. Kayihura ne bye baboogezza.Mulimu ebipya ebikwata ku muserikale gwe baakutte ku bya Kaweesi so nga ne...
EMBEERA y’omubaka Betty Nambooze Bakireke ekyali mbi, abamujjanjaba bwe bategeezezza nti akyalina obulumi olw’ekizibu kye yafuna era bbo bakyalemedde ku...
WALIWO ekiseera omuwala yenna w'atuuka abantu ne baba nga bamusuubiramu okuba mu bufumbo. Wabula ensangi zino bangi ku bawala ab'ekika kino balemereddwa...
Ebigaana abakazi okusembeza abaana be batazaala
EYANYAKUDDE akakuufu k’Omuzungu n’akamira awonye okuttibwa abasuubuzi mu Kampala era poliisi emututte atonnya musaayi.
22 Jul 2019
22 Jul 2019
22 Jul 2019
22 Jul 2019
22 Jul 2019


text:
BYA HANNINGTON NKALUBO NE JOSEPH ZZIWA
Omugenzi Christine Kizito yafiiridde London mu Bungereza gy’abadde yatwalibwa abaana be era bba John Ssebaana Kizito we yafiira, ng’abaana baatwala dda nnyaabwe nga babeera naye.
Ssebaana eyaliko Meeya wa Kampala era n’abeerako Pulezidenti wa DP yafa mu June w’omwaka oguwedde bwe yalumbibwa okusannyalala nga kuva ku puleesa.
AFUDDE KU LUNAKU LUMU NE MUGGYA WE
Ssebaana nga tannawasa Christine, yasooka kuganza Eseza Nantongo gwe yazaalamu omwana omukulu; wabula ekyewuunyisa, bombi baafudde omulundi gumu Christine lwe yafudde ne Nantongo kwe yafiiridde.
Bombi baafudde lumu era eggulo aba famire baasiibye mu kwewuunaganya ku ngeri okufa gye kwakwataganyeemu.
Nantongo ye abadde abeera Kibiri – Busaabala gy’azaalwa era ye maama w’omuwala omukulu mu luggya ayitibwa Ruth Kizito naye abeera e Bungereza.
Nantongo yafudde kookolo w’omu byenda. Yafudde ku ssaawa 12:45 ez’akawungeezi k’Olwokubiri mu ddwaaliro lya Hospice erisangibwa e Makindye gy’abadde ajjanjabirwa ate Christine n’afa ku ssaawa 2:00 ez’oku makya g’Olwokusatu era e Kampala baamubise ziri mu 5:00 ez’oku makya g’eggulo.
Nantongo yafiiridde ku myaka 79 era olumbe lwakumiddwa e Kibiri. Omu ku babadde bamujjanjaba Dorothy Mukasa ku lwa famire yategeezezza nti baatandise dda okukola ku nteekateeka z’okumuziika ku biggya byabwe e Kalamba ekisangibwa e Ssingo era okuziika kwa Lwakutaano.
Ate ku Christine Kizito ow’empeta, enteekateeka zaatandise dda okukolebwa omusika Joseph Kizito ne bannyina okukomyawo omulambo okuva e Bungereza.
Olumbe lukumiddwa mu maka ga John Ssebaana Kizito e Kansanga. Omugenzi Christine Kizito abadde abeera n’abaana be okuli Jennifer Kizito, Joyce Kizito, Christine Kizito ne Ruth Kizito azaalibwa Eseza Nantongo.
Gye buvuddeko abaana baali baagala kukomyawo maama waabwe okuva e Bungereza kyokka kigambibwa nti, yassaawo akakwakkulizo nti tasobola kudda mu maka g’e Kansanga amakulu kubanga yali yagavaamu dda nga tamanyi mbeera mwe gali nga balina okusooka okumufunira amaka amapya mw’anaabeera.
Kigambibwa nti abaana babadde bateekateeka kumugulira ennyumba ey’ebbeeyi mw’abadde agenda okubeera.
Abakazi bombi we bafiiridde, ng’aba famire bali mu nteekateeka ya kwabya lumbe lw’omugenzi Ssebaana era omusika Joseph Kizito mu wiiki ssatu abadde yakomawo okutandika ku nteekateeka y’olumbe.


text:
SSABAWANDIISI wa NRM Justine Kasule Lumumba awabudde Pulezidenti Museveni obutatondawo kitongole kirala kirwanyisa nguzi mu ggwanga wabula ayongere maanyi mu ofiisi ya Kaliisoliiso wa gavumenti ebadde ekola omulimu guno.
‘’Ebitongole bya gavumenti bw’ebiba birimu obunafu (Pulezidenti) asobola okukyusa etteeka eribiddukanya oba okugobamu abatakola mu kifo ky’okutondawo ebitongole (oba emmeeza) ebirala wansi w’amaka g’obwa Pulezidenti okukola emirimu gye gimu’’ Lumumba bwe yagambye bannamawulire mu Kampala.
Kyokka ye Kaliisoliiso wa gavumenti Irene Mulyagonja ng’ayogera mu mikutu gy’amawulire egitali gimu okuli ne leediyo yagambye nti Pulezidenti okutondawo ekitongole ekirala mu maka g’obwa Pulezidenti okulwanyisa enguzi ssi ky’ekijja okuba ekisoose n’awa eby’okulabirako ebyenjawulo mu mawanga agatali gamu agalina ebitongole ebirwanyisa enguzi ebisoba mu kimu. Mu ngeri y’emu yagambye nti abamu ku beenyigira mu buli bw’enguzi ‘banene’ nga bazibu okukolebwaako.
Kyokka Lumumba ng’asinziira ku kitebe kya NRM e Kyaddondo Road mu Kampala yagambye nti tawagira bya kussaawo mmeeza mu maka ga Pulezidenti kukola ku buli nsonga n’agamba nti kiyinza okuletera minisitule zonna okuggalwawo nga kino ssi kirungi eri NRM.
Bino bidiridde Pulezidenti okusinziira mu kwogera kwe eri palamenti n’alumba ofiisi ya kaliisoliiso wa gavumenti nti naffu n’agamba nti agenda kussaawo emmeeze erwanyisa enguzi mu maka g’obwa Pulezidenti.
Emmeeza eno egenda kukulemberwa eyali Ssabawandiisi w’ekibiina ekirwanirira embeera z’abasomesa ekya ‘Uganda Teachers Union’ James Tweheyo. Bammemba baako kuliko Martha Asiimwe ne sisita Grace Akiror. Museveni yewunyizza lwaki abakanda abantu enguzi tebalopebwa wa kaliisoliiso wa gavumenti ne yebuuza ekyatuuka ku ofiisi eno.
Lumumba yagambye eby’okulwanyisa enguzi birekerwe Kaliisoliiso wa gavumenti alina obuyinza okubakwata mu Konsityusoni.
Lumumba era yasabye Pulezidenti Museveni okumalawo obutaakanya obuliwo wakati we (Lumumba) n’akulira eby’okulonda mu kibiina kya NRM obuvuddeko okuneneng’ana mu lwatu n’agamba nti zino tezikyali nsonga za mu kisenge (mu NRM) zituuse mu luggya.
Kyokka Tanga Odoi yagambye olupapula lw’Olungereza muganda wa Bukedde olwa New Vision nti tekyetaagisa Museveni kuyingira butakaanya buno kuba tewali nsonga nnene emwawula na mukama we.
Odoi gye buvuddeko yalangira Lumumba nti mukulembeze mubi atalina bisanizo wadde amanyi bulungi okuzina amazina n’asikiriza abantu okuwa NRM obululu.


text:
Yabeesiga nnyo nga takirowooza nti bayinza okumubala omufuulo n’okumukuba bbiiru esukka mu bye baabalirira era ennyumba yagenda okuggwa okukomerera nga ssente zaakozesezza nnyingi nnyo okusinziira ku ze yali asuubira.
Agamba nti bwe yatuuka okusereka baamusaba bbuliti nga 150 n’azibawa kyokka waayitawo ennaku ntono ne bamutegeeza nga bwe beetaagayo endala 100. Byamusobera n’atandika okubeekengera.
Yeebuuza ku mukwano gwe omuzimbi n’amutegeeza ng’ekika ky’akasolya k’ennyumba ye bwe keetaagisa bbuliti nga 80 zokka ng’era mu kubalirira ze yali alowooza.
Okuva olunaku olwo yakoma okwesiga abazimbi n’atandika okwekwatiramu n’okwegulira ebintu nga ne ku sayiti kuliko omuntu wange alondoola ebigenda mu maaso we nakizuulira nti abasajja baali banziba dda era kati nakendeeza ku nsaasaanya.
Emize gy’abazimbi egiremesa aba ntu okuzimba
l Okubba ebintu Abazimbi bw’obawa omulimu n’obawa omwagaanya okukola bye baagala nga tobalondoola oba okubateekako omuntu alaba ebigenda mu maaso, ojja kwesanga ng’ebintu ebisinga babibbye ekintu ekirinnyisa omuwendo gwa ssente gwe wali asuubira okukozesa. Ebintu bye babba mulimu seminti, embaawo, bbuliti, amabaati n’ebirala.
Kyokka mulimu n’ababba bbulooka n’omusenyu naddala abagugula mu bungi.
Balaba toliiwo nga battikako akamotoka nga bagutunda. Okwewala bino olina okubeerawo oba okufuna omuntu alondoola bye bazimba.
Balina enkola nti bw’obagwamu ng’omulimu bagusuulawo nga badduka ng’ate onoonya bakozi balala.
l Okugula ebintu ebitawera Abantu abasinga bwe baba batandika okuzimba basooka kufuna baffundi ne bababalira ebintu ebyetaagisa ne ssente. Bw’omuwa ssente okukuleetera ebintu bino, batikka ebitawera okugeza omusenyu, bbulooka, amayinja, emisumaali n’ebirala olw’ensonga nti si kyangu kubibala naddala nga bamaze okubiyiwa.
Bano bakwatagana ne bannannyini mmotoka n’abalombe ne batikka ebintu ebitawera ne babawa enjawulo.
Oluusi bakugamba ssente enkyamu nga loole y’omusenyu bw’eba ya 500,000/- bakugamba 700,000/-.
Abamu balina omuze gw’okubalirira ssente ennyingi ennyo basobole okuffissaako oba entono nga baagala okubawa emirimu kyokka ate bwe batuula mu makkati nga bakusaba ssente n’ebintu ebirala.
l Okugaba emirimu Ying. Fred JJuuko Wavamunno owa Jjuuko Consultants Uganda Limited agamba nti bangi ku bazimbi balina omuze gw’okukwata emirimu emingi ne bagigabira abazimbi abalala. Ate batera kunoonya abakolera ssente entono nga n’oluusi bye bakola tebabitegeera bulungi. Ono olw’okuba bamunyigirizza ng’ate omulimu tayagala kugufiirwa, yeesanga abbye ebizimbisibwa okubeerawo oba okukola gadibeng’alye n’okwanguyiriza okukendeeza ku nnaku z’alina okukolerawo.
l Okuyosayosa Jjuuko agamba nti abazimbi bangi basaba emirimu nga balina emirala era nga bbo babala kimu ssente. Bw’omala okuzimuwa ng’atandika okukutawaanya ng’ewuwo ayinza okukolayo ennaku bbiri n’abula n’agenda okukola awalala ate bwe wayitawo nga ssatu n’akomawo. Embeera eno ekulemesa okutuukiriza ekibalo kyo n’obudde okuwanvuwa n’oluusi okugwa mu sizoni y’enkuba gye wali weewala. Mu mbeera eno kyandibadde kirungi n’ofuna omuzimbi alina obuvunaanyizibwa.
l Okuwemula Kano kakodyo k’abazimbi akakusike ng’era batono abakategeera. Bano bwe balaba ng’obalemeddeko okubalondoola, bamanyi okuleeta ekiboozi ekirimu okuwemula n’okwesittaza n’obaviira. Balaba weemu ludde nga bakweka ebimu ku bintu bye bagenda nabyo olweggulo ne babitunda.
l Basaba okubongera ssente “Mukama awange omulimu guno nali nagubuusa amaaso naye gwa maanyi nnyo. Mpulira guntuddemu era njagala onyongereyo ku ssente”. Bino bye bimu ku bigambo bye batera okukozesa nga bayiiya amagezi obongereyo ssente. Kino kiva ku bayinginiya kusaba ssente ntono, okuleeta abakozi abatono oba ssente okuziggyayo ng’omulimu tonnaba kugukola. Okwewala embeera eno kyandibadde kirungi omuntu gw’owadde omulimu okumukozesa endagaano nga bw’agezaako okwefuula obeera osobola okumukuba mu mbuga z’amateeka.
l Okusuza emirimu Kino kyonoona ebizimbisibwa ng’omusenyu n’enkokoto entabule nga n’ebirala nga seminti, emisumaali babireka wabweru mu mpewo olw’obukoowu ekiviirako okufiirwa ssente eziwera. Ebivaako emize gino Vincent Katende owa Treasure Consults Investment and Contractors agamba nti ensonga nnyingi ezivaako obubbi buno ng’okukozesa abantu abatali batendeke. Bano tebalina kifo kya nkalakkalira w’oyinza kubasanga bwatyo bw’azza wano emisango ng’adduka agenda mu kitundu ekirala.
l Okusasulirawo Katende agamba nti abagagga balina omuze gw’okusasulirawo abazimbi ssente z’obukozi. Bangi olufuna ssente zino balowooza kumaliriza bizibu byabwe ne batuuka okukola emirimu gyo nga tebalina zigula bizimbisibwa n’okusasula abakozi.
l Okubawa ssente entono Abagagga balina emize gy’okunyigiriza abazimbi ku nsonga y’ebyensimbi nga muno mulimu okubawa ssente entono. Bafuna ebikemo ne batandika okukubba. Kyokka abamu balina engeri gye babazzaamu amaanyi nga babawa emmere, entambula n’ebirala. Bano buli lwe beesanga ng’omulimu gw’obawadde tekuli magoba gawera batandika okuyiiya engeri gye babbamu ebintu byo okufuna ssente.
l Okukwata emirimu emingi Omuzimbi bamuwa omulimu kyokka abeera alyayo ne bamuyitira omulimu omulala. Ggwe akwerabira n’agenda gye bamuwa ssente ennyingi ng’ate ne ze wamusasulako tazikuddizza. Kino kivaako emirimu okuzing’ama ate n’odda mu kunoonya muzimbi mulala. By’olina okukola okwewala okubbibwa
l Ying. Katende agamba ssinga okozesa kkampuni eyewandiisa ekuyamba mu buli kimu omuli okukubalira ebyetaagisa, okukuwa abakugu okuzimba ate kizibu okukubba nga batya erinnya lyabwe okufa. Bw’okwata omuzimbi ng’akubba, kkampuni ebeera erina okukusasula.
l Okulambula abazimbi Ying. Jjuuko akulabula nti omuzimbi bw’omuwa ebbeetu nga tomulambula kimuwa omukisa oba okukemebwa okutandika okubba ebizimbisibwa kuba abeera akimanyi nti tojja kumukwata. Wabula bw’omulambula ng’ogwabygwi afuna okutya nga tamanyi ssaawa ntuufu z’ogenderako okulambula sayiti.
l Okukolagana n’omuntu ali okumpi ne w’ozimba: Kiba kirungi n’okola omukwano ku bantu b’omu kitundu w’ozimba bw’oba tojja kubeerayo buli lunaku. Bano bakuyambako okukuwa olugambo abazimbi bwe baba bakubba.
l Okuteekawo omuntu gwe weesiga: Kibeera kirungi bw’obeera ozimba wadde tolina budde n’oteekawo omuntu gwe weesiga ng’alondoola abazimbi ate nga omwesiga tajja kukulyamu lukwe.
l Okwegulira ebintu: Omuntu bw’obeera ogenda okuzimba kibeera kirungi ne weetuukira ku dduuka gy’ogula ebintu ne kikuyambako okumanya ebbeeyi n’okubalirira ssente z’osaasaanya. Bw’otuma bajja kukubako enjawulo.
l Okubaaza nga bagenda: Ying. Jjuuko akuwa amagezi gwe azimba okwazanga abazimbi nga baddayo awaka buli lwaggulo n’ekitundu ekiriraanyewo si kulwa nga waliwo ebintu bye bakwese mu nsiko.
l Gw’owadde omulimu bwagugaba mugobe: Bangi bapatana emirimu kyokka ogenda okulambula sayiti osangayo bantu balala. Kino kikyamu era bw’oyitayo emirundi egisukka mu esatu nga tomulabako muyimirize ofune abapya.
l Musasuleko kitundu: Jjuuko agamba nti bw’oba olina gw’owadde omulimu si kirungi kumusasula ssente zonna. Muweeko ekitundu oba n’ogenda ng’obongera okusinziira ku nkola yaabwe. Ofuna otya omuzimbi omulungi
l Kozesa alina obumanyirivu: Jjuuko agamba nti bw’oba ozimba wandibadde onoonya omuntu alina obumanyirivu nga bw’aba asobola akulambuze ku mirimu gyakoze oba okubuuza baakoleddeko. Yawadde ekyokulabirako nti ensereka zirimu ebika bingi nga bayinza okukutendera omuseresi wa mwamba n’omuleeta ku nnyumba ya kyuyi kimu gy’atalinaako bumanyirivu bulungi n’agitta.
l Kozesa kkampuni: Wadde kkampuni zino ziseera, Katende agamba nti ziswala oba zitya okwonoona erinnya lyazo. Ate zikubuulira ssente entuufu z’ogenda okukozesa ng’ozimba. Zibeera n’abazimbi abalungi.
OMUZIMBI AYOGEDDE
Frank Mwesigwa: Nze mmaze mu buzimbi emyaka 10 naye sibufunyemu buzibu kuba abagagga be nkolera nkolagana nabo bulungi.
Naye waliwo omugagga akuwa omulimu nakusasulako ekitundu ate nalwawo okusasula ssente ezisigaddeyo ng’ate naawe olina ebyetaago. Kino kinyiiza era kyova olaba ng’abamu bababba.


text:
YUDAYA Musisi mutuuze w”e Makindye, wabula nga mwana nzaalwa y’e Mubende. Akola gwa kutunda ngoye z’abakazi ku kizimbe kya Mutaasa-Kafeero mu Kampala. Y’omu ku bawala abasinga okwaka ku kizimbe kino. Yayogedde ne PHILLIP KAGGWA ku ngeri gye yeekumamu ng’anyirira.
Yudaya Musisi, Ekif; Phillip Kaggwa.
Omukyala okulabika obulungi kimwetaagisa okutwala obudde okulowooza ku bintu eby’enjawulo ebimunyumira n’okweteekamu ensimbi.
Okugeza okuyiiya ebyambalo, emisono gy’enviiri n’ebirala ebimunyumira. N’olwekyo ensonga y’okwefaako ngitwala nga nkulu nnyo, kuba bw’oteefaako kireetera abakulaba okukutwala ng’atali wa buvunaanyizibwa.
Ebintu bingi ebinsanyusa ku mubiri gwange era mbitwala nga byamuwendo.
FFIGA: Ffiga yange ya ddala era enyumira ebyambalo. Ekirala sayizi yange ensobozesa okukola buli kye njagala nga okutambula, okudduka ne dduyiro omulala nga sifunye buzibu.
Ffi ga okugikuuma n’eteraluka nfuna akadde ne nkola dduyiro naddala awaka, wabula oluusi ng’endako ne mu jjiimu.
Eby'okulya ebimu nabyo mbyegendereza kuba waliwo ebireeta omugejjo. Okugeza nneewaala okulya eby’amasavu ne butto, nnettanira nnyo boyiro.
OLUSUSU: Luno lunneeyagaza kuba lunyirivu ate luweweevu bulungi ekireetera abantu
abamu okunneegomba.
Ekirala olususu lwange terulina nkovu wadde obutuluttuttu. Okulukuumira mu mbeera ennungi nnyiikira okunywa amazzi mu budde obutuufu.
Amazzi gannyamba okukuuma omubiri ggwange obutasiiwuuka. Ng’oggyeeko okunnywa amazzi, mu biseera byange eby’eddembe, ng’endako mu sawuna.
Kino nkikola omulundi gumu mu wiiki. Enkola eno ennyamba okuzibukula obutuli bw’olususu n’okufulumya obucaafu mu mubiri.
Kuno kwe ngatta okulya ebibala omuli emiyembe amenvu, emicungwa, Meron n’ebirala.
ENGOYE: Engoye ezisingazinnyumira olwa ffiga yangeNnyambala ebiteeteeyi, empalesikaati n’ebirala.
Okusinga nnettanira nnyo engoye z’emivumba naddala ezirabika nga ziri ku mulembe kuba kiba kizibu okusanga olugoye olufaanagana ne lw’oba oguze, ekitali ku ngoye empya ez’omu maduuka.
Ekirungi ky’engoye z’emivumba, ziba mpangaazi era tezitera kubera za bicupuli. Nzigula okuva ku 50,000/-. Langi ntera kwambala ezaaka nga emmyuufu, ppinki, kyenvu n’endala.
ENGATTO: Engatto nazo ntera kugulaeziri ku mulembe, ate nga zabukondo buwanvu. Zino zimpaentambula ate era zinyumiraku buli musono.
Ngula okuva ku 60,000/- okudda waggulu.Okufaananako n’engoye,engatto nazo nsinga kwambala nkadde.
ENVIIRI Zino nzitwala nga nsongankulu kuba kye kitiibwa ky’omukyala. Nnettanira nnyo okukola emisono egya ‘Crazy Style’ naddala mu nviiri zange kuba ginnyumira.
Bwe mba sikoze musono ogwo, nsiba obuviiri bwa wiivu naddala akabeera ku mulembe. Zino zimmalako wakati wa 50,000/- ne 80,000/- okusinziira ku musono.
m
Amazzi nago tagasuulirira. Ekif; Phillip Kaggwa.
Mmanya okulonda engoye ezikunyumira


text:
Bya Stella Naigino
Ennaku zino, abazadde baagala nnyo abaana baabwe okusomerera emirimu egy’omu ofiisi nga bano basuuliridde ebitone by’abaana.
Kino kivuddeko n’abaana abamu okusoma okusanyusa bazadde baabwe nga bwe bamala, bakola ebyo bye baagala okusobola okukuza ebitone byabwe.
Markmoon Mutaasa alina diguli mu Social Work and Social Administration okuva mu yunivasite y’e UCU Mukono, era bwe yamaliriza yafuna omulimu ku ttendekero lino ng’akola ku nsonga z’abayizi. Wabula okugatta ku mulimu gwe, mu biseera bye eby’eddembe, akola ebintu eby’enjawulo okuva mu kitone kye ng’ate akozesa bintu ebimwetoolodde nga tabitaddeemu ssente nnyingi.
Mutaasa alonderera buli ky’asanga omuli: amayinja, endabirwamu, obusumuluzo obusuulidwa na buli kimu amaaso ge kye galaba era mu bintu bino byonna akolamu ebintu ebisikiriza abantu by’atunda ssente empitirivu.
Mu by’asinga okukola, ze fuleemu z’amayumba era nga zino azikola mu ndabirwamu ezaayatika ng’azigattagatta n’afunamu ekyo ky’aba aluubirirwa okukola.
Kino akikola atya?
Mutaasa agamba nti, nga tannakola asooka kuteekateeka bintu bye yeetaaga okukozesa era mu bino mulimu, eggiraasi ezaayatika, endabirwamu ezaayatika, embaawo, emisumaali, ggaamu ne langi.
Bw’amala, akola fuleemu mu mbaawo n’emisumaali era nga wakati ateekawo akabaawo olwo n’akubako ekifaananyi ky’ekintu ky’ayagala okukola.
Bw’amala akwata ggaamu n’amussa ku kabaawo n’atandika okuteekako eggiraasi oba endabirwamu nga yeetoolooza ekifaananyi kyakubye alyoke afune ekyo ky’ayagala.
Bw’amaliriza fuleemu eno agiwa obudde okukala era nga bw’eba ekaze bulungi, agitonaatona ku mabbali ng’akozesa ebintu ng’ebisumuluzo by’alonda n’ebirala by’aba alina.
Bw’amala okutonaatona ekintu kye ng’olwo akiteeka mu ofiisi ye era abakigula mwe bakirabira.
Wabula bw’aba akola ebintu bye, abikola n’essanyu era nga teyeetya. Abantu abamusanga alonderera ebintu bamusekerera naye ye tafaayo kubanga abeera amanyi ky’ayagala.
Agamba nti, abavubuka abawoza gavumenti etuyambe balina okutunuulira ennyo ebitone byabwe olwo balabe kye basobola okubikozesa okweteekerawo emirimu.
Ssente z’afuna zimuyambako mukukola ebintu ebirala wabula ng’aziggyayo.


text:
MU kaweefube w’okulaba nga balemesa City Oilers okuddamu okutwala ekikopo kya liigi ya basketball, aba Power Basketball Club bongedde amaanyi mu ttiimu yaabwe bwe baguze abazannyi 3.
Power yalagiridde Libe Makala, Samuel Agutu ne Syrus Kiviiri nga bano yabagasse ku bazannyi abalala be babadde nabo sizoni ewedde. Power yaakawangula liigi ya basketball emirundi 5 nga yasemba okugitwala mu 2011.
Okuva Ben Komakech lwe yabaabulira n’agenda mu City Oilers, basiitaanye okukuwangula ekikopo. Sizoni ewedde yaleeta Brian Sivachi (okuva mu Nkumba), Geoffrey Soro (KIU), Mike Madol (UCU Canons), Amin Mkhosa (Savio, Tanzania), Philip Ameny (Warriors), Stephen Wundi (UCU Canons) ne David Opolot (okuva mu Our Savior) wabula era liigi n’egaana.


text:
Added 1st July 2016
Abasiraamu nga beeyunidde okugula amakanzu ne Hijab okwetegekera Idd. Awo baabadde ku Cooper Complex ng'endibota z'amakanzu ne Hijab kati ziyiiriddwa ku nguudo mu Kampala ku bbeeyi entonotono.
Abajamaica;Christopher Martin ne D-Major bakubye Bannayuganda emiziki egibaccamudde
Kya makulu omuntu akuguza ennyumba okukuwa ppulaani yaayo n’ogiwa omukugu nagyetegereza okukakasa nti ebiriko byagobererwa...
POLIISI ezudde ebipya ku musajja Hamidu Ssennyonjo amanyiddwa nga Munomuno omu ku bagambibwa okuyingirira omugagga...
KATIKKIRO wa Buganda, Charles Peter Mayiga ayongedde okukkaatiriza obukulu bw’amazzi mu bulamu bw’abantu n’agamba...
ABAZIGU balumbye amaka e Munyonyo ne batemaatema omukozi w’awaka Isa Birimusho n’okumusiba akandooya ne bamuleka...


text:
Bino yabyogeredde mu maka g’e Nsambya bwe yabadde awa obubaka bwe obwamazuukira ku Lwokusatu.
Yasoomoozezza abalowooza nti, obutalabika bwe mu bantu mulwadde n’agamba nti talina yadde awamuluma okuggyako obukadde n’emyaka gye yeebaliza Katonda.
Yagambye nti abaagala okumulaba bamusange mu maka ge era abagendayo bamulaba.
“Nze siri mulwadde wabula maanyi ge matono nze n’awummula abalina amaanyi ka bakole”, Kalidinaali bwe yategeezezza.
Yagambye nti Amazuukira ga Mukama waffe Yezu Kristu lwe lunaku olusinga obukulu mu nnaku endala zonna n’asaba buli muntu okuzuukirira awamu ne Kristu mu mpisa ennungi n’okuzza obuggya ebikolwa byaffe.
Yasiimye Paapa Francis olw’okulonda Msgr. Serverus Jjumba okubeera Omusumba omuggya ow’Essaza ly’e Masaka ng’adda mu bigere by’Omusumba John Baptist Kaggwa eyasaba okuwummula.
Yagambye nti mu buweereza bwa Klezia obw’enjawulo mulimu okuwummula era ne yeebaza Bp. Kaggwa olw’emirimu emirungi gy’akoledde essaza lye ne Klezia yonna.
Yasuubizza nga bwe bagenda okukolaganira awamu n’Omusumba omuggya n’asaba n'Abakristu okubeera abawulize gy’ali.
Yakomekkerezza obubaka bwe n’okwagaliza Pulezidenti Museveni ne famire ye, Ssaabasajja Kabaka Muwenda Mutebi, Nnaabagereka Sylivia Naginda, Ssaabasumba wa Kampala Dr. Cyprian Kizito Lwanga, abasosorodooti bonna n’abakkiriza okuyita obulungi mu mazuukira nga Kristu.


text:
ABAKAZI ABALI KU LUKALALA LUNO OLUWALIRIZZA MUKA BUKENYA OKUSABA KKOOTI EBAGATTULULE
1 Sheila Nvannungi
2 Iryn Namubiru
3 Jackie Tusiime ‘Jackie O’
4 Cissy Namujju Dionizia
5 Teddy Ndagire
6 Stella Njuba (mugenzi)
7 Margaret Kabasinguzi
Nyabongo Akiiki
8 Jamila Nakku
9 Shony Batanda
10 Justine Najjemba
11 Josephine Nakafu
GILBERT BUKENYA Y’ANI?
- Yali omubaka wa Palamenti owa Busiro North (NRM) okuva mu 1996.
- Gilbert Baalibaseka Bukenya yaliko omumyuka w’omukulembeze w’eggwanga (May 23, 2003 - May 23, 2011).
- Yazaalibwa nga August 5, 1949 nga mu kiseera kino agenda mu myaka 70.
Bukenya awadde Iryn ssente
Nvannungi tebaamuyigiriza kuwa bakulu kitiibwa?
Mukyala wa Polof. Bukenya amututte mu kkooti baawukane


text:
ABAGOLE Harry ne kabiite we Meghan bwe baavudde ku Kkanisa ya St. George’s Charpel nga bagenda okwewaamu n’abagenyi baabwe abalondemu ku Frogmore House,...
Embaga y'Omulangira Harry ng'agattibwa ne Markle mu bifaananyi
EKIBUGA London kiwuuma olwa nnamungi w’omuntu akwatiridde olw’embaga y’Omulangira Harry ng’awasa Meghan Markle ku mukolo ogutadde amawanga abiri ag’amaanyi,...
OMULANGIRA Harry yategeeza omwaka oguwedde nti baabasisinkanya busisinkanyi mu July wa 2016 nga bombi tewali yali alabye ku munne.
BAJETI y’embaga y’Omulangira Harry ne Meghan Markle emenye likodi. Ya bukadde bwa pawundi 30 mu za Uganda obuwumbi 160 (160,000,000,000/-).
20 Aug 2019
20 Aug 2019
20 Aug 2019
20 Aug 2019
20 Aug 2019


text:
Kkooti ejulirwamu eragidde abakungu ba Gavumenti kkumi balambirira omuli omuduumizi w’amagye g’eggwanga Gen. David Muhoozi, akulira abakozi ba Gavumenti John Mitala, Omubaka mu Palamenti Moses Balyeku ne Margret Muhanga , ssaako Keith Muhakanizi okulabikako mu kkooti eno e Mbale nga 17 Kafuumuulampawu omwaka guno babeeko byebannyonnyola ku birayiro byebaakuba nga bawagira eky’okuggya ekkomo ku myaka gy’omukulembeze w’eggwanga mu ssemateeka .
Wabula kkooti egaanyi okuyita Sipiika Rebecca Alitwala Kadaga olw’ensonga nti ye taliiko birayiro byeyakuba mu nteekateeka y’okugikwatako
Abalala abayitiddwa kuliko; Frank Mwesigwa ne Asuman Mugyenyi nga bano ba ofiisa ba Police, kkilaaka wa Palamenti Jane Kibirige wamu n’akulira eby’okwerinda bya Palamenti Ahmed Kagoye.


text:
Bya Joseph Zziwa
Onduparaka FC 10-0 Maroons FC
Police FC 0-3 KCCA FC
Bright Stars 1-0 SC Villa Jogoo
ABAWAGIZI ba Maroons baavudde ku kisaawe nga tebakyalina bigambo okuggyako okwewuunaganya n’okwebuuza ekyatuuse ku ttiimu yaabwe gyebaayise kabiliiti nga baakatuuka ku kisaawe.
Zaabaddde mpaka z’abatasukka myaka 18 eza Fufa Junior League ezaabadde ku kisaawe kya Green Light mu Arua ku Sunday ttiimu ya Onduparaka gye yawuttulidde Maroons ggoolo 10 nga teyanukudde n’abawagizi nebasala eddiiro.
Onduparaka ezze ekuba olukunkumuli lwa ggoolo nga yasookera ku KCCA bweyagiwuttulira omwayo goolo 3-0 abasinga ne balowooza egigwiiridde kyokka kino eyongedde okukikakasa ne ku ttiimu endala zezenga etimpulira ewaka nekubugenyi.
Mu mipiira ekkumi gyeyakazannya sizoni eno ekubiddwako ebiri ,amaliri ga mulundi gumu newangula musanvu era kino kigitadde mu kifo eky’okubiri n’obubonera 28 mu kibinja Treble ekikulembeddwa KCCA n’obubonero 31 kyokka eno eri wansi wa KCCA emipiira ebiri .


text:
Ssaabalabirizi Ntagali avumiridde abakulembeza ssente ,mu buli kimu
newsare.netSSAABALABIRIZI w’ekkanisa ya Uganda Stanely Ntagali asabye Abakrisitaayo okulekeraawo okukulembeza ssente mu bulamu bwabwe, wabula beekwate Yesu Kristu. Bino abyogeredde ku lutikko ya All Saints e...
Ssaabalabirizi Ntagali avumiridde abakulembeza ssente ,mu buli kimu
SSAABALABIRIZI w’ekkanisa ya Uganda Stanely Ntagali asabye Abakrisitaayo okulekeraawo okukulembeza ssente mu bulamu bwabwe, wabula beekwate Yesu Kristu. Bino abyogeredde ku lutikko ya All Saints e... Read more


text:
Katikkiro yalambudde olusiisira lw’eby’obulamu olwategekeddwa ekitongole kya Kabaka Foundation ku Bulange, n’ekigendererwa eky’okugema abantu ba Ssaabasajja Kabaka obulwadde bw’ekibumba (Hepatitis B).
Mu kwogerakwe, Katikkiro yakubirizza abazadde okugemesa abaana endwadde, okubaliisa obulungi, wamu n’okubambaza engatto basobole obutakwatibwa ndwadde zinamutta. Yasabye abantu ba Kabaka okufaayo ku bulamu bwabwe nga bajjumbira okwekebeza kubanga olugendo lw’okuzza Buganda ku ntikko lujja kubeera lwangu nga abantu balamu.
Mu ngeri yeemu, omumyuka wa Katikkiro ow’okubiri era Omuwanika wa Buganda, Oweek Robert Waggwa Nsibirwa naye bamugemye, era yakubirizza abantu ba Buganda okugenda bafune obujjanjabi obwa ssente entono obubateereddwawo Ssaabasajja Kabaka.
Ye Minisita w’eby’obulamu, Dr. Prosperous Nankindu yeebazizza Ssaabasajja Kabaka olw’okufaayo ennyo ku bulamu bw’abantu be.
Okugema Hepatitis B kukyagenda mu maaso mu bimuli bya Buganda buli mwezi.


text:
OLUTALO lubaluseewo mu basawo b’ekinnansi Ssenga Kulanama bw’alayiziddwa ku Bwapulezidenti bwabwe kyokka Maama Fiina n’ategeeza ng’ekikolwa ekyakoleddwa bwe kuli okwerayiza okw’abasawo b’ekinnansi abataawera na 3000 ku basawo obukadde obusatu obuli mu Uganda.
Ssenga Kulanama ng’amannya ge amatuufu ye Kezia Kulanama yalayiziddwa Jjumba Aligaweesa eyeeyita Ssabakabona akulira ab’eddiini y’obuwangwa ku Lwomukaaga ku nnyanja Nalubaale e Kigo okumpi ne Serena kyokka Maama Fiina n’ategeeza nti ‘oyo atamanyi na byakisawo alayiziddwa kukola ki? Bino abiyita bya bizigo!
Nze gw’alwanyisa nnwanye entalo ate sisoboka. Obwapulezidenti bw’abasawo b’ekinnansi bwe bannonderako mu 2004, nja kubuvaako nga nze neeyagalidde.
Ate abo abeerayiza be basinze n’okundeetera okulemera ku bukulembeze kubanga baagala kwonoona bya kisawo. Nina ebibiina ebisoba ne mu 30 ebinzikiririzaamu kyokka oyo nti ebibiina mwenda byegasse, kati ngenda ku bakulemberamu ng’abasawo tulwanyise etteeka Palamenti ly’eyagala okutussaako okutulemesa emirimu lw’ojja okulaba nti nina amaanyi mu basawo. Alina maanyi ki oyo nga nze n’ewa Pulezidenti nkuba bukubi ssimu,’ Bw’atyo Maama Fiina bwe yayogedde ku Lwomukaaga mu makage e Bulenga.
Bino byaddiridde ssenga Kulannama okulayizibwa ebibiina by’abasamize mwenda omwabadde ne ‘Dada’ Jajja Budhagali (ow’okubiyiriro by’e Bujagaali) ku ludda lw’e Busoga kyokka mu kwogera n’ategeeza nga Maama Fiina abadde abakulira bw’abadde tatwala basawo mu maaso nti ekyaleetera Pulezidenti Museveni okubasaba beerondemu omuntu abakulembera.
SSENGA KULANAMANA AYOGEDDE “Nze Pulezidenti Genero, Maama Fiina ye Pulezidenti w’ekibiina kye eky’Obuwangwa n’obutonde. Newaddeyo okukolerera abasawo b’ekinnansi bonna ababadde tebafuna bye baluubirira.
Okubagatta, okulwanyisa ekisaddaaka baana n’ebirala. Maama Fiina wabula yeewuunyizza enkwe za Jjumba kuba gye buvuddeko, Jjumba bwe yalayizza Kulanama ng’akola ku nsonga z’abaana mu busawo bw’ekinnansi mu bukyamu, Jjumba yagendayo n’amwetondera (Maama Fiina) ate mu kadde ke kamu n’amulayiza ku ky’obwapulezidenti! Omukolo guno gwetabiddwaako n’abakungu okuva mu gavumenti eyawakati n’amagye nga bakulebeddwamu Major Denis Okwella omuduumizi w’ekibinja kye 61 mu magye ag’oku ttaka eyakiikiridde bakama be.
Kulanama yayingiziddwa mu nzikiriza y’obuwangwa ne bamutegeeza nti alina n’okuleeta bba, Hajji Lubega mu nzikiriza eno. Kulanama abadde yaakadda mu Busiraamu okuva lwe yafumbirwa Omusiraamu.


text:
KU Ntandikwa ya wiiki eno, abatemu baayingidde mu maka g’omutuuze omu Kaija e Kulambiro mu Kampala ne basiba hawusigaalo ne bayingira mu kisenge ne batuga bbebi wa myezi 11 omulambo ne baguleka awo, ate omusajja omulala abbye bbebi wa myezi munaana mu buliri nnyina gye yabadde amuzazise n’amusobyako oluvannyuma n’amusaddaaka n’alembeka omusaayi n’agutwala.
Paul Ssemanda omutuuze w’e Kyamuwanga mu Ggombolola y’e Maddu mu Gomba yabazizza Harriet Nandawula ng’agenze ku dduuka n’abba omwana we n’amusobyako oluvannyuma n’amusala obulago n’alembeka omusaayi.
Ssemanda abadde yava Bukomansimbi nga yeefuula eyajja okupakasa.
Olwabbye omwana mu buliri n’amutwala mu nsiko gye yamusalidde obulago kyokka agenda okwekebera ng’essimu ye agyerabidde ewa Nandawula olwo naddayo okuginona.
Yasanze bagiggyeewo dda ne bagitwala ewa ssentebe w’ekyalo Mikayiri Byakatonda era olwamulabye ng’agezaako okuyingira mu nnyumba n’adduka wabula abatuuze ne bamutaayiza ne bamukwata.
Ssemanda nga baakamukwata yabyegaanyi wabula essimu ye n’emuloopa nga waliwo abamukubira nga bamugamba nti, “Watugambye mu ssaawa bbiri ojja kuba ebintu obireese naye tukulinda tetukulaba.”
Kino kyasaanudde abatuuze ne batandika okukuba Ssemanda emiggo n’ensambaggere wabula poliisi y’e Maddu n’emutaasa ne bamuggalira. Wano abatuuze baakoze omuyiggo gw’omwana kyokka n’ababula.
Poliisi bwe yayongedde okumukunya, Ssemanda kwe kunnyonnyola omwana gye yamutadde era n’abatwalayo ne basanga nga yamusaze obulago n’okumufumita ebiso omulambo n’agusuula mu kiswa ekifulufu.
Yasoose kutegeeza poliisi nti waliwo eyamutuma omutwe gw’omwana omuwala kyokka oluvannyuma n’abyegaana ng’agamba nti waliwo ekizimu ekyamulinnye n’atta omwana.
Akulira okunoonyereza ku buzzi bw’emisango mu Gomba, Erias Bahiruka yagambye nti omukwate teyeegaanyi musango era bagenda kumuggulako musango gwa butemu kyokka n’eyamutuma anoonyerezebwe.
SSEMANDA YAPANGISA EMIZIGO ESATU E MADDU
Ssemanda abadde yaakamala emyezi mukaaga gyokka ng’asenze mu kabuga k’e Maddu.
Yasooka kupangisa emizigo egy’enjawulo esatu ekyataataaganyizza okunoonyereza kw’abatuuze nga gye bamusuubira si gye yatutte omwana.
Abatuuze bagamba nti omusajja ono yandiba nga yajja alina ekigendererwa ky’okusaddaaka omwana kuba abadde yeebuzaabuza nga kizibu okumanya awatuufu w’asula.
Bateebereza nti yandiba nga yamusaddaakidde mu muzigo ogumu gye yasoose okumukweka n’alembeka omusaayi oluvannyuma n’asuula omulambo mu kiswa.


text:
Zlatan Ibrahimovic eyazannyirako Man U, mu sizoni ya 2016 wansi wa Jose Mourinho y’atabuse ne Cristiano Ronaldo naye eyazannyira Man U okuva mu 2003 okutuuka mu 2009.
Ekitabudde abakulu bano kivudde ku Ronaldo kuvaayo ne yeewaana nga bwali omuzannyi owenjawulo ku balala kuba buli liigi gy’agendamu agyetikka.
Ronaldo mu kaseera kano ali mu Juventus era y’akulembedde abateebi ne ggoolo 14 mu mipiira 19 era omutindo guno gwe gwamuwalirizza okubuukula nti “Tewali ampunyamu, okugenda mu buli liigi n’ositula ttitmu kiraga nti oli muzannyi wanjawulo ku balala”.
Ebigambo bino binyiizizza nnyo Zlatan n’amulumba nti ‘Bwoba oli wa kitalo nga bw’ogamba wali ogenzeeko mu ttiimu ya wansi n’okola ebyamagero nga bwe weewaana?, Zlatan mu kaseera kano ali mu ttimu ya Amerika eya LA Galaxy nga yaakagiteebera ggoolo 22 mu mipiira 27 ky’agamba nti lwaki ye teyeewaana ng’ate asobodde okugisitula nga terina bazannyi ba muzinzi nga bwe guli mu Juventus Ronaldo gy’alimu.
Mpangudde ebikopo kumpi mu buli liigi gye ngezeemu naye sivangayo kwewaana nga nga Ronaldo.


text:
ABASSE Abiriga bafe nga bawuuzuuma! Kawumpuli y’ayinza okubatuwonya; ggwe ate oba buli lwe batta bavaawo nga tewali afunye wadde akanuubule!
Tubadde tukyali ku bya muyiggo gwa ISO okukwata abatta Felix Kaweesi emisana ttuku, ate ne Ibrahim Abiriga ne bamutta ng’ensi yonna eraba. Abamu babasse bukya, abalala babasse buwungeera ate ng’enzita yeemu: pikipiki bbiri, ziriko abantu bana, bakuba amasasi nga tebageeguya ne bavaawo nga bakakasizza nti gwe bajjiridde afudde! Badduka tewali awondera ne babulawo batyo!
Abali mu bitongole ebikuumaddembe mu kifo ky’okusaanyaawo abakuba abantu amasasi emisana ttuku, bagatta bugassi ddoboozi lyabwe ku ly’abantu baabulijjo mu kusaasira nti: Omwoyo gwa Kaweesi, Abiriga, Maj. Mohammed Kiggundu ne Bamaseeka be basse gyonna giwummule mirembe. Ensi ng’enaagwa eddalu, abantu batandika okuttibwa mu nzita yeemu ne baniigiina awatali awondera.
Eddalu litandika okukula ng’abatemu basazeewo okulondobamu abantu abeesobola omuli n’abebyokwerinda abalina n’abaserikale ababakuuma ne babatta awatali kubawa mukisa kwerwanako.
Obutemu buno buli lwe bubeerawo buleka abantu ba bulijjo abatalina mukuumi wadde omu, emitima gibali mu mitwe nga beebuuza; “We battidde omunene alina n’abakuumi, naye bwe banaatuuka ku kaamukujje waabwe, nnaawonera wa?” Ensi eyongera okugwa eddalu ng’abamu ku battibwa basoose kulaalikibwa era okulaalika okwo ne kuloopebwa ne mu b’ebyokwerinda; wabula abatemu ne batuukiriza ‘misoni’ yaabwe ng’abeebyokwerinda tebategedde!
Eddalu likula ne lifuuka ekkankada, nga waliwo abakwatiddwa n’okutulugunyizibwa ne batulugunyizibwa nga bavunaanibwa okukola obutemu obwo, kyokka ate obutemu obw’engeri yeemu ne bugenda bugenzi mu maaso ate nga n’obukambwe babwongeddemu. Eddalu liva mu kukaddiwa ne likootakoota, ng’owulidde nti ate mu bitongole by’ebyokwerinda mulimu obukundi n’okukoonagana; abandigasse amaanyi okulwanyisa abatemu, buli omu asika azza wuwe!
Abattisa amasasi bali ku ludda lumu ate oludda olulala nga waliyo abawamba abantu ne basaba ssente oluvannyuma ne batuga be baawambye ne babatta era bangi ku bbo ne babulawo nga nabo tebakwatiddwa.
Abeebijambiya ne batta, ab’ennyondo ne batta n’abaamasasi ne batta! Abeebyokwerinda mutaase ensi nga tennalaluka kutuuka ku ssa likasuka mayinja! Muggyeeyo n’agoomubuto ate nga mukolera wamu kitole, mukwate abatemu bano abatta abantu emisana ttuku.
Bwe mutaakole ekyo, nga muwaddeyo ensi eraluke. Ate bw’enaalaluka ne yeeyambula n’engoye, nammwe tejja kubataliza ejja kutandikira ku mmwe ng’ebakasukira agayinja agazitowa laatiri kkumi ate ng’egabakuba ku mitwe. Ffenna twesabire.


text:
Ya Mukulu wa Bayimbi. Zabbuli ya Asafu.
1Mumuyimbire nnyo n’essanyu Katonda amaanyi gaffe;
muyimuse waggulu amaloboozi gammwe eri Katonda wa Yakobo!
2 Mutandike okuyimba, mukube ebitaasa
n’ennanga evuga obulungi ey’enkoba awamu n’entongooli.
3 Mufuuwe eŋŋombe ng’omwezi gwakaboneka,
era mugifuuwe nga gwa ggabogabo, ku lunaku olw’embaga yaffe.
4 Ekyo kye kiragiro eri Isirayiri,
lye tteeka lya Katonda wa Yakobo.
5 Yaliteekera Yusufu,
Katonda bwe yalumba ensi ya Misiri;
gye nawulirira olulimi olwannema okutegeera.
6 “Nnamutikkula omugugu okuva ku kibegabega kye;
n’emikono gye ne ngiwummuza okusitula ebisero.
7 Mwankoowoola nga muli mu nnaku ne mbadduukirira ne mbawonya,
nabaanukulira mu kubwatuka mu kire;
ne mbagezesa ku mazzi ag’e Meriba.
8 Muwulire, mmwe abantu bange, nga mbalabula.
Singa onompuliriza, ggwe Isirayiri!
9 Temubeeranga na katonda mulala,
wadde okuvuunamira katonda omulala yenna.
10 Nze Mukama Katonda wo,
eyakuggya mu nsi y’e Misiri.
Yasamya akamwa ko, nange nnaakajjuza.
11 “Naye abantu bange tebampuliriza;
Isirayiri teyaŋŋondera.
12 Nange ne mbawaayo eri obujeemu bw’omutima gwabwe,
okugoberera ebyo bye baagala.
13 “Singa abantu bange bampuliriza;
singa Isirayiri agondera ebiragiro byange,
14 mangwago nandirwanyisizza abalabe baabwe,
ne mbawangula.
15 Abo abakyawa Mukama ne beegonza gy’ali;
ekibonerezo kyabwe kya mirembe gyonna.
16 Naye ggwe, Isirayiri, nandikuliisizza eŋŋaano esingira ddala obulungi,
ne nkukkusa omubisi gw’enjuki nga guva mu lwazi.”